qundao/data-zh-poetry huggingface dataset:
锦苋·其二
作者：钱澄之
朝代：明
体裁：五言律诗

丹黄随意设，浓澹自交加。偏以秋增艳，惟凭叶作花。色先鸿雁到，妍向老翁誇。何处熏人眼，烧丹道士家。
锦衣洲
作者：钱澄之
朝代：明
体裁：五言律诗

雨恋菜花尽，馀香满路熏。田畴千顷接，疆界一沟分。客指横江浪，僮挑浅渚芹。最怜京国改，犹说锦衣军。
长孺招饮即席二首·其一
作者：钱澄之
朝代：明
体裁：七言律诗

秋浦清风一水遥，别离犹忆自前朝。文章识汝飞腾早，意气嗟予老大消。局罢吮毫閒作画，酒阑按曲自吹箫。阿翁丝竹初无兴，晚岁东山兴颇饶。
长孺招饮即席二首·其二
作者：钱澄之
朝代：明
体裁：七言律诗

新安返棹早开樽，高栋全消溽暑烦。小妓令行人肯醉，妖童曲奏席无喧。锦囊遍揽黄山胜，綵笔犹怜白首存。自分老年狂不得，酒酣仍许发狂言。
长寿庵瞿耶上人索句
作者：钱澄之
朝代：明
体裁：古风

敝庐在南郊，吾亦偶然寓。赖得素心人，时时一散步。旁舍老比丘，久得静中趣。白昼闭双扉，经旬或一遇。时有磬声闻，知是幽人住。我来为启关，佛案香初炷。庭阶净如拭，涕唾时恐误。浣濯白氎衣，皎若霜雪素。楚楚罗经书，似未触手污。耽洁既以癖，索处遂成痼。我性本疏放，修整时复慕。矜持祇须臾，少焉还我故。恣意阅简编，狼藉君当恕。
长干即事·其一
作者：钱澄之
朝代：明
体裁：五言律诗

长干天下塔，壮丽鬼神惊。舍利光频放，金轮顶夜鸣。碑留番客赞，瓦怪震雷轰。匠石腾空补，欢声动一城。
长干即事·其二
作者：钱澄之
朝代：明
体裁：五言律诗

院较当年闹，松间小店增。卜多高士卖，工待宰官兴。功德输修藏，人情让点灯。席棚为薙发，养活几千僧。
长干塔歌
作者：钱澄之
朝代：明
体裁：古风

长干古寺矗浮图，庄严妙丽天下无。番僧望见遥作礼，鼓舞赞叹相欢娱。塔上灯火终年点，塔下梵诵千人俱。僧徒屡见塔光放，亦有佛像现须臾。我闻夜半金轮叫，风吹锒铛声呜呜。戊戌正月雷火击，似有怪物为雷驱。起自殿脚至塔顶，爪痕直上西一隅。明朝比丘募修造，树旗开簿请乐输。工师科费居士敛，约略万金恐不敷。层梯累架甫相直，此架亦须木千株。旁有五人顾之笑，笑此工师才皆奴。比丘失色工师怒，大众亦怪言矫诬。五人言罢缘塔上，便捷不异猿与狙。更肩长木横绝顶，撒手其上往来趋。木头著斧谕工取，工能取者吾为徒。工师见之咬指退，斧旋入手万众呼。下来随受大众请，但索饱饭无所需。琉璃窑上砖五色，掘出未有尺寸殊。先修一级至九级，攀跻上下如坦途。九级去地将百丈，高鸟奋飞或难踰。倒挂檐际补檐霤，观者恍惚神色徂。半空遥闻人语笑，士女瞻仰倾通都。县官恶之谓惑众，捉来堂上皆至愚。城中大户素所习，未闻胆气如此粗。塔工十日亦已竣，通算所费何区区。塔庙废兴有天意，虚空应仗神明扶。君不见铁塔寺里老髡来，煎汤上洗金葫芦。
长干寺赠海宁查逸远
作者：钱澄之
朝代：明
体裁：七言律诗

古寺秋深夜不扃，客星几点共飘零。钟残隔院禅香换，雨暗长廊塔火荧。市隐定从江左觅，雅歌还在越中听。道人入世无他术，止讲床头一卷经。
长干寺走笔谢曹梁甫送米
作者：钱澄之
朝代：明
体裁：七言绝句

卖赋营炊价渐微，今晨已办典寒衣。可知仁祖真相念，算定修龄此日饥。
长干寺酬赵月潭先生见过
作者：钱澄之
朝代：明
体裁：五言律诗

萧寺僧房僻，频劳缓步寻。虚怀前辈谊，握手古人心。道合交无浅，时危语莫深。正思询典故，欣接旧词林。
长干感旧·其一
作者：钱澄之
朝代：明
体裁：七言绝句

不到长干又八年，到来风物益凄然。南廊行遍无僧识，久在人间越可怜。
长干感旧·其三
作者：钱澄之
朝代：明
体裁：七言绝句

松影手开修藏社，石溪挂钵并称师。堂前草塞游僧住，说与师名总不知。
长干感旧·其二
作者：钱澄之
朝代：明
体裁：七言绝句

南朝古木旧松园，千树今无一树存。却忆垂帘松下店，更谁买醉过黄昏。
长干感旧·其五
作者：钱澄之
朝代：明
体裁：七言绝句

古院荒凉石径斜，争传院里盛秋花。竹篱倒尽松棚拄，合著邻人共卖茶。
长干感旧·其四
作者：钱澄之
朝代：明
体裁：七言绝句

枯木堂前漫叩扉，禅床如旧坐禅稀。老髡窃据嫌人到，自占窗明补衲衣。
长干曲·其一
作者：钱澄之
朝代：明
体裁：五言绝句

蹀躞紫骝马，金鞭拂柳花。停车不得问，隔溪是儿家。
长干曲·其三
作者：钱澄之
朝代：明
体裁：五言绝句

日落晴溪涨，凭栏试晚妆。见人娇不避，□□掷鸳鸯。
长干曲·其二
作者：钱澄之
朝代：明
体裁：五言绝句

新结同心带，重重百缬纹。春风轻薄甚，唐突动罗裙。
长干行
作者：钱澄之
朝代：明
体裁：古风

长干城内春风起，长干花覆清溪水。银床晓转辘轳寒，长干女儿斗罗绮。春日迟迟下碧纱，宫莺衔出上林花。青鸾镜里黄初正，朱鸟窗前鬓欲斜。近来不用南州黛，蛾眉宛转生娇态。近来不用秦川机，自裁花样织新衣。床閒刺绣薰香坐，帐启流苏放燕飞。木兰舟上谁家子，水溅罗衣看不止。桨声已隔画桥西，侬身犹立青琐里。可怜公子木兰舟，可怜女儿青溪楼。楼上珠帘谁不羡，芙蓉晓日分娇面。对对盘龙紫玉钗，双双堕马黄金钏。年去年来油壁车，花开花落城南隅。黄昏小扇调鹦鹉，月落镂衫舞鹧鸪。是处吹箫藏宝幕，何人灭烛解罗襦。水晶帘外双星吐，笑指银河骄织女。儿家夫婿不出门，那识天边离别苦。自从五马渡江东，花树摧残一夜风。已见绿珠碎金谷，更闻息妫入楚宫。长干日暮银筝歇，宫女三千争似雪。可怜铁骑石头飞，琵琶马上声声咽。当时歌舞日未西，调将红粉剩空闺。祇今钿阁家家琐，唯有鸦声入夜啼。
长歌赠董苍水
作者：钱澄之
朝代：明
体裁：古风

昔我落魄游云间，云间钜公争往还。考功时事论侃侃，孝廉史学胸斑斑。其馀诗篇称妙丽，黄门独步无人攀。可怜国破三君死，文采风流长已矣。著书多讳世罕传，后起才名谁得似。三十年来见董生，笑谈慷慨心为倾。逸思恍惚风雨集，真气淋漓鬼神惊。已觉泖水空明现，顿使机山宿雾清。吾家舍人亦作者，含思吐韵追风雅。纵笔不患才华多，选言末觉篇什寡。甫与白也趣各殊，苦心逸气争相下。董生失志家日贫，年年出作江湖人。百粤瘴深题咏遍，三湘烟阔棹歌频。如此穷愁宁足惜，天留我辈为词伯。陈言绮习尽埽除，云间坛坫重开辟。
长汀道中示吴二明府
作者：钱澄之
朝代：明

驿路凋残何处行，又穿烽燧赴荒城。渡头虎迹沿溪去，村外鸡声冒雨鸣。鸟帽即今双短鬓，青山依旧两狂生。相看漫洒吴江泪，已听褒纶赠杲卿！炊烟泄处指单车，落落风流想孟嘉。荒涧暗生江岸草，野田閒放故园花。民因兵乱稀开肆，吏以官清早放衙。见说折腰终日苦，微霜已点鬓边华。
长汀道中示吴二明府·其一
作者：钱澄之
朝代：明
体裁：七言律诗

驿路凋残何处行，又穿烽燧赴荒城。渡头虎迹沿溪去，村外鸡声冒雨鸣。乌帽即今双短鬓，青山依旧两狂生。相看漫洒吴江泪，已听褒纶赠杲卿。
长汀道中示吴二明府·其一
作者：钱澄之
朝代：明

驿路凋残何处行，又穿烽燧赴荒城。渡头虎迹沿溪去，村外鸡声冒雨鸣。鸟帽即今双短鬓，青山依旧两狂生。相看漫洒吴江泪，已听褒纶赠杲卿！
长汀道中示吴二明府·其二
作者：钱澄之
朝代：明
体裁：七言律诗

炊烟泄处指单车，落落风流想孟嘉。荒涧暗生江岸草，野田閒放故园花。民因兵乱稀开肆，吏以官清早放衙。见说折腰终日苦，微霜已点鬓边华。
长河堤上同家兄舍弟口号
作者：钱澄之
朝代：明
体裁：七言律诗

稻穫江村秋色阑，长河水急客心寒。潮流渐细鱼罾密，官路才通酒店残。桕叶吟风红的的，芦花吹雪白漫漫。廿年携手行歌地，满目凄凉掩泪看。
长相思
作者：钱澄之
朝代：明
体裁：古风

长安八月梧桐飞，未央宫前萤火微。少君召魂有仙术，经营惨澹求光辉。张灯围帐人语绝，翩如明月入罗帏。珊珊鸣玉昔环佩，袅袅轻纨旧舞衣。茂陵刘郎惊且悲，迫帏审睇是耶非，望见咫尺无由依。宫鸡一声灯欲灭，云軿飒踏随人归。徘徊却步如有诉，东方忽白翻然违。少君亦至帏亦撤，使我旁皇涕交挥。长相思，肝肠绝。千秋万岁会有时，倾国倾城难再得。
长门怨
作者：钱澄之
朝代：明
体裁：五言律诗

君王过宠爱，妾意自骄奢。玉辇音尝近，彤墀月又斜。履埋长信草，人说上阳花。闻有相如赋，黄金送酒家。
閒园同丁爰立赏牡丹口占
作者：钱澄之
朝代：明
体裁：七言绝句

深阑一朵出芳丛，小饮招携二老翁。莫谓白头羞对汝，衰颜醉后一般红。
闭门
作者：钱澄之
朝代：明
体裁：五言律诗

但得闭门坐，凭他风雪寒。问心无一事，数米有三餐。老友疑相质，閒书束不观。此生疑过分，何敢更求安。
闰三月返自大田阻雨萧寺书壁上
作者：钱澄之
朝代：明
体裁：七言律诗

无端荒寺驻征鞍，山雨朝寒一放眠。佛案苔侵香久断，斋厨灶堕火难然。鸠声辛苦三春暮，榕树阴秾四月天。梦到太平鸡犬静，青蓑结伴种僧田。
间道奔江右发横坑即事
作者：钱澄之
朝代：明
体裁：古风

间道草木深，晨起戒征辙。兵戈虽森眼，我志则勇决。田叟四五人，倚杖溪口别。幽幽杂树林，冥冥啼残鴂。修竹送清阴，流泉去呜咽。时雨前山来，瀑布还喷雪。行涝浩纵横，徒侣悲蹩躠。竟日无人踪，即恐前路绝。掉头雾总迷，解衣寒欲彻。仆夫苦不前，我车驰且辍。世乱莽畏途，艰难可不挈。此辈土著安，从行义所切。松杉夹道直，石笋平地揭。鸟雀满废村，屋倒门犹设。人去碓空喧，烟稀食屡缺。呻喑见寡妻，疮痍正流血。翻思困贼中，寸息真忝窃。关外峰遥青，舆人指我阅。喜极还自疑，公然脱虎穴。落日见荒城，灯火乍明灭。每疑山鬼迷，更苦居人讦。我生值乱离，忧虞焉得说。
闻上御文华殿亲政小诗恭纪
作者：钱澄之
朝代：明
体裁：五言律诗

传道文华殿，君王政自为。亲同宰相决，兼命谏官随。赐坐香炉近，还宫蜡炬迟。圣朝机务密，那许小臣知。
闻人述浦城近事慨然伤之
作者：钱澄之
朝代：明
体裁：七言律诗

仙霞关上雁来稀，碧血惊闻溅绣衣。汉节不随秋草没，胡笳竟逐塞尘飞。甘心息妫雠何论，绝意文姬赎不归。臣节已完吾事毕，苏卿岂问去妻帏。
闻人述浦城近事，慨然伤之
作者：钱澄之
朝代：明

仙霞关上雁来稀，碧血惊闻溅绣衣。汉节不随秋草没，胡笳竟逐塞尘飞。甘心息妫雠何论，绝意文君赎不归。臣节已完吾事毕，苏卿岂问去妻帏！
闻嘉善孙君弘以吴职方累死感赋一首
作者：钱澄之
朝代：明
体裁：五言律诗

孙郎江左秀，记是郗家亲。腰拟休文瘦，诗怜庾信新。本无兴汉志，甘殉报韩人。泉路逢公子，毋悲早洁身。
闻姚经三司李建宁
作者：钱澄之
朝代：明
体裁：七言律诗

闽海芝城我旧过，先贤遗迹满岩阿。云山入座侵书帙，厅事开帘足啸歌。一路箬香茶笋妙，四方书购枣梨多。诗传易学同时出，业擅千秋奈汝何。
闻孙易公殁惊悼成诗
作者：钱澄之
朝代：明
体裁：五言律诗

旅死亦何恨，悲君兄弟俱。总为天下士，同在客中徂。直道通乡逊，痴肠此日无。故人书种在，肯令负遗孤。
闻客生昆仲入粤予子法祖随焉鉴在蕴羞坤丞应相携同去予独留滞闽乡诗以写怀·其一
作者：钱澄之
朝代：明
体裁：七言律诗

乱去交亲少昔欢，天涯羁旅足盘桓。故乡竹马存三子，海内求羊有二难。绝岭驾风秋雁远，空山叫月夜猿单。南雄路断音书隔，惆怅梅花不忍看。
闻客生昆仲入粤予子法祖随焉鉴在蕴羞坤丞应相携同去予独留滞闽乡诗以写怀·其二
作者：钱澄之
朝代：明
体裁：七言律诗

家难倾巢一子全，提携虎穴仗诸贤。定知卵翼危难弃，无那乌栖夜不眠。万死幸留书种在，半生赢得故人怜。皖江书讯今年到，迟尔还山治墓田。
闻客生昆仲入粤，予子法祖随焉。鉴在、蕴修、坤丞应相携同去，予独留滞闽乡，诗以写怀
作者：钱澄之
朝代：明

乱去交亲少昔欢，天涯羁旅足盘桓。故乡竹马存三子，海内求羊有二难。绝岭驾风秋雁远，空山叫月夜猿单。南雄路断音书隔，惆怅梅花不忍看！家难倾巢一子全，提携虎穴仗诸贤。定知卵翼危难弃，无那乌栖夜不眠！万死幸留书种在，半生赢得故人怜。皖江书讯今年到，迟尔还山治墓田！
闻客生昆仲入粤，予子法祖随焉。鉴在、蕴修、坤丞应相携同去，予独留滞闽乡，诗以写怀·其一
作者：钱澄之
朝代：明

乱去交亲少昔欢，天涯羁旅足盘桓。故乡竹马存三子，海内求羊有二难。绝岭驾风秋雁远，空山叫月夜猿单。南雄路断音书隔，惆怅梅花不忍看！
闻客生昆仲入粤，予子法祖随焉。鉴在、蕴修、坤丞应相携同去，予独留滞闽乡，诗以写怀·其二
作者：钱澄之
朝代：明

家难倾巢一子全，提携虎穴仗诸贤。定知卵翼危难弃，无那乌栖夜不眠！万死幸留书种在，半生赢得故人怜。皖江书讯今年到，迟尔还山治墓田！
闻岭南信志喜
作者：钱澄之
朝代：明
体裁：七言排律

翠盖霓旌常在眼，三湘、百粤久无闻。羽书快捧江西捷，露布惊传岭表文。雾散庾关开汉月，风清瘴海失妖氛。荆、湖义勇声全壮，章、贡孤穷力又分。遂使桂林腾紫气，坐看端水捧黄云。门前履错星辰客，帐下威生虎豹群。身着戎衣迎御辇，手披仙仗拜明君。金阶独对边机密，铁券频辞诏使勤。处处农歌沽酒庆，家家官路瓣香焚。早趋南浦烧攻具，直下金陵洗战裙。雁塞烽消无斥堠，王庭犁罢尽耕耘。中兴大写功臣貌，返正应推第一勋。
闻岭南信志喜
作者：钱澄之
朝代：明

翠盖霓旌常在眼，三湘、百粤久无闻。羽书快捧江西捷，露布惊传岭表文。雾散庾关开汉月，风清瘴海失妖氛。荆、湖义勇声全壮，章、贡孤穷力又分。遂使桂林腾紫气，坐看端水捧黄云。门前履错星辰客，帐下威生虎豹群。身著戎衣迎御辇，手披仙仗拜明君。金阶独对边机密，铁券频辞诏使勤。处处农歌沽酒庆，家家官路瓣香焚。早趋南浦烧攻具，直下金陵洗战裙。雁塞烽消无斥堠，王庭犁罢尽耕耘。中兴大写功臣貌，返正应推第一勋！
闻方君则避暑何克上池馆小诗嘲问并寄克上
作者：钱澄之
朝代：明
体裁：七言律诗

拟候双星共啸歌，蹇驴还报滞山阿。方干题咏应将遍，何氏园林不厌过。得意事防儿辈觉，谈心话属少年多。老顽有兴思阑入，其奈炎蒸隔岭何。
闻曼公还过白鹿山庄
作者：钱澄之
朝代：明
体裁：七言律诗

岭南又见客生还，献岁侵寒特叩关。笑我无端辞瘴海，问君何意出庐山。故乡天地原来窄，南国功名已尽删。惟有佛门堪避世，把茅长得恋慈颜。
闻林树本客死苍梧
作者：钱澄之
朝代：明
体裁：七言律诗

梧云岭树不堪思，此夕遥传万里悲。客兴最浓联舫日，交情偏笃避兵时。家浮瘴海朝迷渡，雨聚蛮村夜赋诗。我出网罗君竟死，天涯谁为护孤儿。
闻谤
作者：钱澄之
朝代：明
体裁：五言律诗

贝锦班行构，谗人计亦愚。所关伤国体，不为惜孱躯。志士终难辱，微官岂待驱。明朝拂衣去，幸谢李金吾。
闻谤
作者：钱澄之
朝代：明

贝锦班行构，谗人计亦愚。所关伤国体，不为惜孱躯！志士终难辱，微官岂待驱！明朝拂衣去，幸谢李金吾。
闻陆汉东到金陵即回得姚六康凶问
作者：钱澄之
朝代：明
体裁：五言律诗

昨岁江城聚，岭南二妙才。如何三载别，独见陆生来。客路潮阳远，公车白下回。桥西访旧宅，应怪少人开。
闻雷
作者：钱澄之
朝代：明
体裁：七言律诗

老卧沧江万虑灰，天心人事迥无猜。冬暄忽作倾盆雨，日暮惊闻破柱雷。民物关心妨有厄，国家应运岂愁灾。昨宵炎热今晨冷，变态真宜付酒杯。
闻风忆左壮于及儿子撝禄后舟不至
作者：钱澄之
朝代：明
体裁：五言律诗

北风连日夕，逆浪驻孤舟。上水帆皆落，渔家网亦收。数钱鱼不卖，过渡酒难谋。二子还留后，愁心挂两头。
闻驾跸端州喜赋
作者：钱澄之
朝代：明
体裁：七言律诗

黄星三岁望中迷，唐突烽烟信马蹄。祇听诏书传桂水，果然辇跸驻端溪。欢腾义士添朝勇，魂慰孤臣罢夜啼。此日中原思汉极，六龙早出大江西。
闻驾跸端州，喜赋
作者：钱澄之
朝代：明

黄星三岁望中迷，唐突烽烟信马蹄。祗听诏书传桂水，果然辇跸驻端溪。欢腾义士添朝勇，魂慰孤臣罢夜啼。此日中原思汉极，六龙早出大江西！
闽江冰雹歌
作者：钱澄之
朝代：明
体裁：古风

闽江正月气郁蒸，日午天南赤血凝。照见江水蛟龙赪，砉然有声如裂缯。少焉赤散云泼墨，北风刮云天昼黑。闽江舟人无颜色，须眉对面不相识。秦川公子善天文，急占有雹缆江濆。敛襟危坐长天怒，须臾雹下何纷纷。初如刀剑相击争，忽似山摧万壑鸣。小如玉碗大如轮，恐是天上金银宫阙一时倾。沿江舴艋半打破，官舫漏彻何繇坐。呼童开舱扫雪堆，风亦渐止雹亦过。白须罟师老江边，自言此异人未传。此是阴气盛，毋乃兵祸连。北地冱寒固宜有，南方炎热今胡然。天时地气俱变易，老人安见太平年。
闽江即事·其一
作者：钱澄之
朝代：明
体裁：五言律诗

积石疑无路，长年去不违。响高滩陡至，招定柁如飞。估舶悬军帜，渔竿挂妇衣。乡思何处诉，人语听全非。
闽江即事·其三
作者：钱澄之
朝代：明
体裁：五言律诗

剑浦今晨发，三山枕上浮。岸花开近寺，水鸟坐随舟。怪石惊时过，名岩梦里游。暮喧依市泊，人在数层楼。
闽江即事·其二
作者：钱澄之
朝代：明
体裁：五言律诗

客心愁不极，恣意楫师眠。人自岩端下，舟从石罅穿。减餐施渡叟，弛缆助邻船。风雨何尝作，声声在耳边。
闽江即事·其四
作者：钱澄之
朝代：明
体裁：五言律诗

近海滩全失，宵行并客樯。涌溪安水碓，卖酒荡渔航。客效蛮乡曲，妇矜越女妆。村烟疑岛市，听说是横塘。
闽江竹枝词十首·其一
作者：钱澄之
朝代：明
体裁：词

头白篙师剧可怜，上滩百丈水中牵。插旗打鼓中流下，争避官军载马船。
闽江竹枝词十首·其七
作者：钱澄之
朝代：明
体裁：词

清溪翠竹抱山隈，梵宇琳宫相望开。处处香灯供老佛，世尊终岁宿尘埃。
闽江竹枝词十首·其三
作者：钱澄之
朝代：明
体裁：词

老农辛苦上山佃，日午挥锄倚树眠。遍野牯牛千石力，椎来作脯不耕田。
闽江竹枝词十首·其九
作者：钱澄之
朝代：明
体裁：词

流泉接竹绕人家，豆夹瓜㼕任点茶。屋上秋兰十数种，不知花谱唤何花。
闽江竹枝词十首·其二
作者：钱澄之
朝代：明
体裁：词

滩上渔人唤不闻，持竿放溜醉醺醺。鸬鹚新自吴兴买，衔得鱼来重十斤。
闽江竹枝词十首·其五
作者：钱澄之
朝代：明
体裁：词

小妇盈盈初拜堂，如花颜色怪梳妆。步摇斗大低头戴，翠凤金钗压几行。
闽江竹枝词十首·其八
作者：钱澄之
朝代：明
体裁：词

天气冬暄见雪稀，海风八月弄寒威。蚕桑此地称奇货，终日逢人白纻衣。
闽江竹枝词十首·其六
作者：钱澄之
朝代：明
体裁：词

秋尽霜零叶未飘，风吹甘蔗响萧萧。空山绝涧无人过，棆桷参差巧造桥。
闽江竹枝词十首·其十
作者：钱澄之
朝代：明
体裁：词

每上渔船爱水清，一滩才过又滩鸣。横溪怪石崚嶒甚，想见人心不肯平。
闽江竹枝词十首·其四
作者：钱澄之
朝代：明
体裁：词

闽山深处少人经，尚有前朝旧宅扃。一代钱刀都不用，街头只数宋熙宁。
阁上作寄谢广文
作者：钱澄之
朝代：明
体裁：七言律诗

海阳城郭半林丘，高阁凭栏望里收。三径经旬无客过，万家几处有烟浮。覆阶桂树驱残暑，出院梧桐报早秋。谁谓广文官最逸，炎天过尽未登楼。
阁上对雨有作
作者：钱澄之
朝代：明
体裁：七言律诗

雨压松涛万壑鸣，窗昏不辨午钟声。破山路狭崩将断，荒冢蹊侵踏欲平。新剃白头蒙被坐，耐寒赤脚化斋行。老僧定起炉灰冷，可有诗成彻骨清。
阁上秋怀
作者：钱澄之
朝代：明
体裁：七言律诗

凭凌高阁頫诸峰，客到常登第一重。当户白排三窣堵，绕窗青列万芙蓉。秋清委巷无砧杵，日落荒林自鼓钟。吾道既非经学贱，漫矜先代有儒宗。
阁浅嘲舟子
作者：钱澄之
朝代：明
体裁：五言律诗

沙浅时时阁，舟行太苦辛。漫滩寻路失，减载换船频。力尽徒嗔柁，谋穷但许神。终朝相骂詈，买募下滩人。
阻雨万松坪纪事
作者：钱澄之
朝代：明
体裁：古风

今年九月天气清，方子邀我章江行。舟过鄱阳不肯去，撩衣直上万松坪。十步九歇不言苦，含鄱砦口初逢雨。罡风吹我去何之，夜宿老树庵无主。朝云沉沉雨势大，拄杖已折草鞋破。石头路滑赤脚迟，又过冲风吹我堕。与子相失半山腰，空林独往影萧萧。烟云合处通无岭，溪水喧时知有桥。我到桥头发高咏，方子林际遥相应。溪流宛转松渐多，松中已觉精庐近。隔松隐隐见炊烟，有僧长须三门前。知是老禅揖不得，解衣同上大床眠。老禅呼水濯我足，更作椒汤煖我腹。夜深添火谈不休，自看密室与我宿。雨声夜杂溪声鸣，方子终宵有叹声。自疑五老缘太浅，两度来游天不晴。方子勿阻看山兴，我到山中计已定。不晴不上五老峰，判与老禅过此冬。
阻雨乏粮
作者：钱澄之
朝代：明
体裁：七言律诗

布谷声中春雨浓，竹林僧去哑晨钟。炊烟不起村常静，野碓忽喧水自舂。鸡犬远移先上砦，丁男潜伏只栖峰。朝来绝粒饥堪忍，莫使耕时误老农。
阻风鲟鱼嘴即事
作者：钱澄之
朝代：明
体裁：古风

北风不可下，舣楫系枯楂。入舟苦局促，一杖聊可拿。居人避水去，茅屋半欹斜。妇人投所亲，丈夫或在家。市上何所有，但有小鱼虾。此乡无禾稻，所恃麦与麻。麻麦既以尽，芦荻不复花。水田寸寸量，赋税日日加。江涛激颓岸，败板圻官艖。忽忆廿年前，吾友没江涯。旅榇寄此地，有庵名莲华。故乡在三原，欲返道路赊。今来时代更，洲渚漩为洼。兰若复何有，纵有委泥沙。男子死四方，岂必首丘嘉。蝼蚁与鱼鳖，同尽何伤嗟。叹息回篷窗，泪落黄昏鸦。
陇头水
作者：钱澄之
朝代：明
体裁：五言律诗

陇水分流处，千年比散丝。听来声忽咽，冻合响还澌。马蹴层冰饮，人敲石火炊。雪山回望尽，何处起乡思。
陇头流水歌辞·其一
作者：钱澄之
朝代：明
体裁：乐府曲辞

陇头流水，腊月冰坚。斧冰饮马，泥浊无泉。
陇头流水歌辞·其三
作者：钱澄之
朝代：明
体裁：乐府曲辞

累累清涕，被面雨雪。手拗马鞭，手中出血。
陇头流水歌辞·其二
作者：钱澄之
朝代：明
体裁：乐府曲辞

日短马瘦，啖柏无脂。敲石出火，僵不得炊。
陈二如见过小饮
作者：钱澄之
朝代：明
体裁：五言律诗

我滞将三载，君来又一年。授经心渐懒，修志笔空悬。出入客随意，杯盘兴偶然。细听谈杜注，此论定须传。
陈同人见过
作者：钱澄之
朝代：明
体裁：五言律诗

陈生久不见，访我暮春时。野色寒侵骨，霜毫白到眉。所愁贫有妇，自信老无儿。忽上新坟哭，重添孙楚悲。
陈士业数过小寓论诗率尔有作
作者：钱澄之
朝代：明
体裁：七言律诗

三十年前陈士业，相逢豪气尚如新。兴逢文酒全忘老，家为交游积渐贫。是我有诗皆过目，讶君无字不留神。旁观莫怪深谈久，海内深谈得几人。
陈官仪后山亭子
作者：钱澄之
朝代：明
体裁：五言律诗

孤亭根绝壁，雅志半年成。费少人分任，工多手自营。湖连通市白，月过断崖明。安得扶阑稳，免予踏险惊。
陈将军
作者：钱澄之
朝代：明
体裁：古风

行宫门外人纷纷，争传看杀陈将军。郑家勋侯上殿救，天子两耳塞不闻。天子英明文且武，勋侯难挽雷霆怒。必罚用惩东向心，伤恩岂顾北道主。自从登极行天诛，西市骈首阿大夫。今年二竖冒官职，即时赐死冤谁呼。从来乱国用重典，将军观望那得免。君不见郑家出抱将军尸，颈血淋漓亲为吮。
陈将军
作者：钱澄之
朝代：明

行宫门外人纷纷，争传看杀陈将军。郑家勋侯上殿救，天子两耳塞不闻。天子英明文且武，勋侯难挽雷霆怒。必罚用惩东向心，伤恩岂顾北道主。自从登极行天诛，西市骈首阿大夫。今年二竖冒官职，即时赐死冤谁呼！从来乱国用重典，将军观望那得免！君不见郑家出抱将军尸，颈血淋漓亲为吮？
陈朗生山馆
作者：钱澄之
朝代：明
体裁：七言律诗

厌入枞阳小市廛，避喧稍觉后山偏。几时亭子崖巅置，安得泉声壁上悬。石磴高低迟客坐，竹床来往许僧眠。树根碑记吾当撰，留待和州处士镌。
陈氏竹林邀饮閒园看雪
作者：钱澄之
朝代：明
体裁：五言律诗

入冬今乍冷，喜见雪初飞。寺冻鼓声哑，山昏市气微。谈深忘老病，酒勇失寒威。共许相扶稳，毋妨尽量归。
除夕
作者：钱澄之
朝代：明
体裁：五言律诗

今岁已除夕，吾生事若何。酒狂随量灭，老态逐年多。早散防儿饮，迟眠听客歌。远人须劝醉，不醉夜难过。
除夕
作者：钱澄之
朝代：明
体裁：七言律诗

柏酒凄凉独夜杯，灯花双穗向谁开。天边雁阵飞难到，海上龙旗去不回。旅榇久抛吴地草，孤儿遥泣岭头梅。侧身西望湖湘远，空有人传将相才。
除夕
作者：钱澄之
朝代：明

柏酒凄凉独夜杯，灯花双穗向谁开？天边雁阵飞难到，海上龙旗去不回！旅榇久抛吴地草，孤儿遥泣岭头梅。侧身西望湖湘远，空有人传将相才！
除夕
作者：钱澄之
朝代：明
体裁：七言律诗

江云夜黑闭荒衙，潦倒郎官鬓早华。一子已拼抛岭外，三年重许聚天涯。螺杯细注合欢酒，蜡炬频舒报喜花。醉舞作歌疑似梦，敢将飘泊怨无家。
除夕前一夜叶井叔招同江无方小饮大醉
作者：钱澄之
朝代：明
体裁：七言律诗

山城冷署夜开樽，把烛人稀自启门。一座皆醒看独醉，大家恭默听狂言。老逢岁暮悲前事，客到途穷忆旧恩。莫怪野夫无忌讳，孤心此夜共谁论。
陪龚宗伯饮王氏园即事寓怀
作者：钱澄之
朝代：明
体裁：七言律诗

尚书病起狎春风，约伴看春兴许同。丝竹偶然随谢傅，楼台何必属莱公。树阴祇借邻园绿，歌袖遥怜隔幔红。却忆江南花正好，花时忙煞老诗翁。
陵阳杂诗·其一
作者：钱澄之
朝代：明
体裁：七言律诗

山城去住久踌蹰，早是羁栖一月馀。米贱僮还思继粟，菜香吾岂叹无鱼。也知患难交偏重，惟觉逢迎迹太疏。咫尺敝庐归便得，茅柴小葺且安居。
陵阳杂诗·其三
作者：钱澄之
朝代：明
体裁：七言律诗

地主经旬迥未闻，怪来请谒尚纷纷。客多应使官声损，县僻无劳吏治勤。同学自知交不浅，买山窃计俸难分。故人似汝吾犹困，稳向江天卧白云。
陵阳杂诗·其二
作者：钱澄之
朝代：明
体裁：七言律诗

郭门无地可经行，况值春天不肯晴。一夜水崩桥尽断，连朝溪涨树皆横。欲寻官阁愁阍吏，偶有朋樽碍禁城。赖是游人多失意，时时买酒与同倾。
陵阳杂诗·其四
作者：钱澄之
朝代：明
体裁：七言律诗

病馀无伴罢衔杯，且喜楼居眼界开。山色偶从云表出，溪声长是夜深来。卷篇聊遣穷途闷，交际还怜大邑才。不为荒城难久住，春耕也要及时回。
隔谷歌·其一
作者：钱澄之
朝代：明
体裁：乐府曲辞

兄在江南弟陷贼，朝剉刍，夜被絷，赎我须用马一匹。市马来，市马来！
隔谷歌·其二
作者：钱澄之
朝代：明
体裁：乐府曲辞

兄买官马遭官府，押入牢狴两髀腐。弟持贼钱出行贾，安得入城来救汝！
集家越江太史寓感念葆馚舍人即席有作
作者：钱澄之
朝代：明
体裁：古风

吴越子姓东南繁，至亲乃是十房孙。茸城舍人按宗派，再拜与我称弟昆。茸城诸钱才辈起，君于舍人为兄子。因循推分及老夫，居然与君大阮齿。感君古道不敢辞，天街来往无常期。昨夜召客饮我酒，不见舍人心伤悲。舍人有僮名银管，灯前呼出面髯满。笙雅堂中夜宴迟，锦屏风后歌声缓。曾过城西问旧庐，叩门草满无人除。舍人后事吾不问，惟问诸儿曾读书。
集连章侯斋头用云字
作者：钱澄之
朝代：明
体裁：七言律诗

闽江高谊数参军，风雅传家更有君。把盏绿浮通夜酒，开帘白走一溪云。饮豪似减相如病，情至频吟孙楚文。不是老狂贪久坐，天涯夜雨最难闻。
雨中上牛首
作者：钱澄之
朝代：明
体裁：古风

雨过烟气深，我行从此入。四山云未开，前峰雨复集。游人岭上来，策蹇首无笠。四体皆沾濡，壶榼亦狼藉。路滑舍舆行，石步聊可拾。仰瞻绝壁上，绀宇倚空立。松色黯曃阴，众壑奔流急。长廊列诸天，淋漓向人泣。风击金琅珰，欲攀累百级。
雨中入松江访家葆馚张豫章即事有述
作者：钱澄之
朝代：明
体裁：七言律诗

东来正值倦游初，买得扁舟一叶如。襆被昼眠差健饭，篷窗夜漏怕沾书。愁逢驿路船拘尽，厌见坟园树砍馀。烟雨茫茫何处去，采花泾畔故人庐。
雨中又作一首
作者：钱澄之
朝代：明
体裁：五言律诗

竹里厨烟起，鸡鸣自一村。地高皆可见，宅近竟无喧。潮缩湖光破，雨摇山气昏。与君三世好，来往几人存。
雨中同左子直子厚过陈二如呼饮二如后至
作者：钱澄之
朝代：明
体裁：七言律诗

负郭双扉辙迹新，吾徒老去几交亲。入门作馔呼中馈，踞榻狂歌待主人。雨骤独留元直住，尊开未觉阮家贫。厨前鹿脯难逃算，自诧公明术有神。
雨中同方虎亦友陪龚宗伯过圆觉寺
作者：钱澄之
朝代：明
体裁：七言律诗

久约看山期屡更，恰逢朝雨出春城。千林雾合遮门远，一路溪奔趁马行。树杪凭楼双阙迥，云中捲幔万峰平。尚书病起登临倦，小坐聊存物外情。
雨中同陈昌箕王因庵饮罗茜亭新居·其一
作者：钱澄之
朝代：明
体裁：五言律诗

不作安成令，全家寄剑州。莫言三径隘，已费一冬谋。地狭亲朋密，人閒市井幽。看君头未白，讵肯老林丘。
雨中同陈昌箕王因庵饮罗茜亭新居·其三
作者：钱澄之
朝代：明
体裁：五言律诗

屡有招寻约，刚逢夜雨时。仆催知候久，杯满罚来迟。游倦偏怜客，交浓为喜诗。三山流寓外，唱和更同谁。
雨中同陈昌箕王因庵饮罗茜亭新居·其二
作者：钱澄之
朝代：明
体裁：五言律诗

宝积坑边路，重来廿载馀。罗含新卜宅，钱起旧侨居。题壁诗难觅，开帘山故如。踌蹰今昔意，最是入门初。
雨中吴长汀招饮城南楼
作者：钱澄之
朝代：明
体裁：五言律诗

我寻陶令酒，高阁倚城开。树失峰头雨，窗殷水上雷。人声归里巷，暑气散筵杯。醉后呼官烛，同予骑马回。
雨中酬王因庵广文招同陈昌箕罗茜亭吴子绂剧饮大醉
作者：钱澄之
朝代：明
体裁：七言律诗

广文署冷昼常扃，召客冲泥屐满庭。垂老成名羞作吏，半生得意在谈经。雨天倾倒真宜醉，乡国讴吟尽可听。苦被衙斋催客去，登筵酩酊不知醒。
雨后
作者：钱澄之
朝代：明
体裁：古风

雨馀高院开，追凉信我足。清池散妙香，一径入空绿。泉奔斗壑豗，蝉断迁枝续。流云收夕霏，遥黛献新浴。倚杖破苍苔，拂碑削寒玉。持此清净理，畅彼幽遐瞩。钟声掩暮扉，僧房纷点烛。
雨宿方望子寓楼
作者：钱澄之
朝代：明
体裁：五言律诗

小楼聊假息，留滞忽经时。月色愁中误，雨声醒后知。朝炊烟不出，夜漏榻频移。多少交亲宅，唯君借一枝。
雨徙邓村·其一
作者：钱澄之
朝代：明
体裁：五言律诗

畎浍新成路，春山趁雨犁。白云犹锁屋，流水正奔溪。草际樵人应，山边去鸟低。不因收犊返，定向此中迷。
雨徙邓村·其二
作者：钱澄之
朝代：明
体裁：五言律诗

山路披榛得，荒篱渐欲无。碓喧溪口急，桥倚石根孤。鹅鸭寻群浴，牛羊失伴呼。晚来田务毕，洗足羡农夫。
雨泊青枫市望佺庐舟不至枕上偶作
作者：钱澄之
朝代：明
体裁：七言律诗

一路追随晚泊同，差池数里宿孤篷。朱衣吏候沿途雨，白舫人醒彻夜风。共盼旌旗烟树外，遥闻鼓吹画船中。应酬此际知初静，正检文书蜡炬红。
雨窗
作者：钱澄之
朝代：明
体裁：五言绝句

昏昏连野雨，漠漠隔溪烟。烟雨遮茅屋，窗中有客眠。
雨花台
作者：钱澄之
朝代：明
体裁：五言律诗

京国春游盛，登临只此台。酒完人故醉，歌慢客先回。山月防将起，城门趁半开。夕阳峰最好，独有老僧来。
雨花台送余大微之永年署
作者：钱澄之
朝代：明
体裁：七言律诗

酒散高楼夕照残，送君满地叶声乾。僧栖白下秋添瘦，舟过黄河月苦寒。官舍夜长初共被，江程米熟好加餐。前途候吏边淮见，不似频年行路难。
雨阻长干寄徐月鹿水部
作者：钱澄之
朝代：明
体裁：七言律诗

准买扁舟向北行，无端又滞石头城。塔檐彻夜听铃语，巷口侵晨厌屐声。柳色遥连淮甸绿，江流空忆浦关清。知君退食衙斋静，与客围棋日几枰。
雨阻龙戒怀还青四松山庄
作者：钱澄之
朝代：明
体裁：七言律诗

龙戒山头望不舒，赤城西去故人居。四松斋里寒添被，万竹庵中夜喂驴。独坐肯开新窨酒，閒眠难觅欲看书。相寻订有凉秋约，可料怀君暮雨馀。
雨霰
作者：钱澄之
朝代：明
体裁：七言律诗

孤茅烟湿废朝炊，正是窗鸣冻雨时。白满峰头僧未见，寒凝瓶水客先知。山深应稳蛟龙卧，粒绝遥怜鸟雀饥。彻夜朔风吹地动，殷勤为护向南枝。
雨饮村中黄秀才宅
作者：钱澄之
朝代：明
体裁：古风

蹇劣婴世难，流荡依草莽。凛兹固穷心，混彼刍荛党。亦有林栖人，闻风发幽赏。望衡指炊烟，披榛互来往。酒熟自相邀，得鲜期见享。感子芦中呼，策我雨中杖。白云媚深松，乱涧激哀响。万虑已成灰，一杯聊在掌。隔巷闻鸡鸣，缅怀花源想。
雩都峡夜与客生相失
作者：钱澄之
朝代：明
体裁：五言律诗

奔波雩峡水，逆溜一舟凝。百丈寻猿路，千簥敌石棱。过江逢片雨，隔岸失孤灯。遥念多愁客，篷窗此际凭。
雪中张万青拉饮·其一
作者：钱澄之
朝代：明
体裁：七言律诗

独卧江天白满村，为君强起出柴门。初冲市气寒疑减，渐没城烟昼欲昏。舟楫冰胶淮水涸，峰棱粉抹蒋山尊。老来怕就人家宿，覆我重裘夜不温。
雪中张万青拉饮·其二
作者：钱澄之
朝代：明
体裁：七言律诗

踏碎城南满路花，空庭老树白槎枒。瓦沟次第通宵合，塔火分明一气遮。直上露台缘恃酒，旋收腊水与烹茶。看君轰饮难坚坐，送我高眠道士家。
雪中念旅石老僧
作者：钱澄之
朝代：明
体裁：五言律诗

雪中何所念，念此住山僧。树折能无压，崖危且莫崩。炉寒煨芋火，窗暗诵经灯。料是炊烟绝，吾家送米曾。
雪中谢陈中美赠炭·其一
作者：钱澄之
朝代：明
体裁：五言律诗

一夜燕山白，僧窗不敢开。正愁年下炭，刚喜雪中来。樽煖冻馀沥，炉然死后灰。知君趋幕急，为此故迟回。
雪中谢陈中美赠炭·其二
作者：钱澄之
朝代：明
体裁：五言律诗

便好闭门坐，无嗟天不晴。耐寒游子事，煖老故人情。夜榻眠初熟，朝炊饭早成。客中还念客，高谊见平生。
雪后僵卧承曾旅庵损钱买炭口占奉谢
作者：钱澄之
朝代：明
体裁：七言律诗

南郊雪后昼无烟，市井萧条岁暮天。诗债每催侵晓起，睡乡长恋看山眠。气嘘被湿须防冻，足怯床空膝苦卷。正报厨中薪炭了，故人刚送一缗钱。
雪后同星卿访旭公碧峰寺即事示七处
作者：钱澄之
朝代：明
体裁：五言排律

僵卧依衰柳，行吟伴老翁。屐穿蔬圃外，扉掩竹声中。拥被僧添瘦，寻诗客自穷。雪留如有待，冰裂乍疑融。野径荒荒自，山门黯黯红。奔腾群马戏，鸣噪晚鸦丛。煖忆浇胸酒，归迎劈面风。菜稀知市贵，麦压望年丰。趁冻愁街滑，防泥觅巷通。寄声朱七处，此意画难工。
雪夜寄方有怀
作者：钱澄之
朝代：明
体裁：五言律诗

雪里闭门早，遥怜白鹿庄。山昏增岭势，泽冻认湖光。腊酒深房窨，遗书复壁藏。把来同过夜，一卷一呼觞。
雪朝
作者：钱澄之
朝代：明
体裁：五言绝句

怪得鸟声住，开窗看雪飞。今朝眠不起，料是客来稀。
雪朝偶成
作者：钱澄之
朝代：明
体裁：古风

林雀不闻哗，竹窗旋已曙。揽衣启柴门，蔼蔼见积素。孤烟弱不高，野田微有路。土畦高下白，皓若宿群鹭。寒花裹不舒，麦色萋以布。何处一声喧，惊此山鸟去。
霁
作者：钱澄之
朝代：明
体裁：七言律诗

阴雨廉纤入夜微，朝闻林鸟报新晖。青山卸雾当轩出，白鹭骄晴掠岸飞。堤上渔竿悬猎网，墙头浣女晒春衣。野人炙背初知煖，欲献君王何处归。
震泽
作者：钱澄之
朝代：明

秋风依废寺，拥被听江声。僧饭临朝绝，梵钟过午鸣。片烟村树出，一雨板桥平。赖得漆园叟，摇舟送我行。烽过村村破，叩门我自憎。平生不信佛，难后每逢僧。野庙难寻火，深芦时吐灯。小舟天黑夜，飘泊旁渔罾。
震泽·其一
作者：钱澄之
朝代：明

秋风依废寺，拥被听江声。僧饭临朝绝，梵钟过午鸣。片烟村树出，一雨板桥平。赖得漆园叟，摇舟送我行。
震泽·其一
作者：钱澄之
朝代：明
体裁：五言律诗

秋风依废寺，拥被听江声。僧饭临朝绝，梵钟过午鸣。片烟村树出，一雨板桥平。赖得漆园叟，摇船送我行。
震泽·其二
作者：钱澄之
朝代：明
体裁：五言律诗

烽过村村破，叩门我自憎。平生不信佛，难后每逢僧。野庙难寻火，深芦时吐灯。小舟天黑夜，飘泊傍渔罾。
震泽·其二
作者：钱澄之
朝代：明

烽过村村破，叩门我自憎。平生不信佛，难后每逢僧。野庙难寻火，深芦时吐灯。小舟天黑夜，飘泊旁渔罾。
青布潭吊左子忠
作者：钱澄之
朝代：明
体裁：五言律诗

未了一分愿，空捐万里身。故人虚有望，茅屋竟难新。得病因多酒，遗孤仍旧贫。潭边宿草处，一过一伤神。
青楼女
作者：钱澄之
朝代：明
体裁：古风

江东结客有沈生，早擅青楼荡子名。室中惯取青楼女，入门椎布甘辛苦。共羡君家大妇贤，许君夜夜拥姬眠。可怜遇难一朝死，颈血淋漓溅西市。官收妻妾散归旗，傍人都为诸姬疑。一姬闻难色自若，与郎别时原有约。引吭自尽通邑惊，同时又有小妇争。小妇终年长独宿，夜台今夕还相逐。可怜大妇独从容，手殓姬人棺自封。绝粒经旬命亦绝，沈家亲戚生颜色。太守点名亲下县，叹息一门世罕见。自买香烛拜三丧，就中一丧青楼倡。
青藜苍谷星卿索饮醉后作
作者：钱澄之
朝代：明
体裁：古风

君不见燕市酒徒有荆轲，渐离击筑荆卿歌。狗屠何人无名姓，三人相和泪滂沱。又不闻苏生每夜酒一斗，一卷汉书常在手。张良奋击祖龙槌，惜哉不中一杯酒。古来饮者多牢骚，胸无磊磈饮不豪。三子胸中复何有，饮我酒尽还餔糟。酒酣仰面向天哭，荆卿在燕酒未足。易水歌罢长已矣，报仇岂望高生筑。常侯归种邵平瓜，狂奴自卖君平卜。曾生还山且耕田，汉书只在牛背读。
青阳道上
作者：钱澄之
朝代：明
体裁：七言律诗

蹇驴溪上日初斜，此去陵阳界正赊。市口人家专哺鸭，村头妇女共鬷麻。频年奔走嗟双鬓，一路逢迎见九华。莫道乡园风土近，沿途错认许多花。
韦剑威程与可还吴托其过省旅榇
作者：钱澄之
朝代：明
体裁：七言律诗

回望吴江泪满膺，踉跄赤脚走层冰。身留残喘归明主，涕别灵輀托老僧。荒廨雨同龙女泣，旅魂宵借佛王灯。天涯枯骨谁为主，移殡高原仗友朋。
韩慕庐席上酬狄立人孝廉
作者：钱澄之
朝代：明
体裁：五言律诗

学士喜开尊，老狂占坐频。大都仙作客，又见玉为人。席上诗书气，灯前冰雪神。衰年无饮量，不觉醉醪醇。
韩王墓
作者：钱澄之
朝代：明
体裁：七言律诗

寺下相传墓不疑，篮舆无路草离披。麒麟何处寻高冢，赑屃争瞻有巨碑。宋代园陵无杜宇，吴臣勋业付鸱夷。前尘总向空门尽，半岭钟声报客知。
顺昌中秋邀兴安宗侯黄孝廉小饮
作者：钱澄之
朝代：明
体裁：五言律诗

秋风吹桂树，山吏此停车。月出鸦声里，花开雁到初。牛医寻叔度，龙种识朱虚。自作尘中客，今宵见望舒。
顾伊人以尊公麟士先生织帘图见示索和原韵
作者：钱澄之
朝代：明
体裁：五言律诗

开卷见茅屋，先生此闭关。同心几白首，吾道在青山。岁月穷经过，门庭避世閒。祇今帘外月，犹照读书颜。
顾伊人赠诗述虞山知己之谊漫和见意
作者：钱澄之
朝代：明
体裁：七言律诗

虞山学海冠江东，一代篇章算此翁。笔有珠玑随意给，兴逢佳丽属词工。春风自喜花间蝶，夜雨偏哀草际虫。见尔赠言增感慨，论诗终未敢雷同。
顾母陈太君七十尼备索诗
作者：钱澄之
朝代：明
体裁：古风

顾子别我十年馀，年年为客向江湖。前年踪迹滞山左，手裁长句遥寄我。去年寿母遍徵诗，云无老狂诗不可。闻君对策留京师，正值群儒待诏时。鸿词博学夙所擅，掉头不顾意何居。荐君者多劝君止，白云笑向吴天指。孀闱有母寿七旬，承欢在此不在彼。以兹交亲争谢绝，叱蹇南来留不得。倾都赋诗侑母觞，顾子得诗喜动色。母方倚闾君已归，称诗上寿愿无违。龌龊羞捧毛生檄，斑斓自著莱子衣。噫嘻，古人养亲养志耳，区区禄养何足齿。君之母氏志在斯，如君养者真孝矣。
顾迂客侠君昆仲邀同周子洁朱望子诸君依园雅集
作者：钱澄之
朝代：明
体裁：七言律诗

名园高会历年开，曾失佳期此特来。序齿俱为前代客，论文欣把故人杯。肩随周仲移时认，坐僭朱游半日猜。两姓弟兄存二子，馀生留得共追陪。
顿减
作者：钱澄之
朝代：明
体裁：七言律诗

一年顿减旧聪明，记性惟于往事清。话柄忽忘思总误，族人频会见还生。加餐每劝脾难强，绝欲才能体觉轻。多谢词坛常齿及，可知折福是诗名。
颂寿昌花和邓侍御壁上韵
作者：钱澄之
朝代：明
体裁：七言律诗

幽兰异种闽中见，佛院嘉名豸史加。自向虚空呈色相，肯将根荄带泥沙。风霜饱处深含馥，枝叶枯时妙吐华。解道禅心无住著，讲坛何用剧天花。
题何剑客十咏楼·其一
作者：钱澄之
朝代：明
体裁：七言绝句

层楼百尺倚城开，二水遥分匹练来。知到楼前流自合，不劳争去故潆洄。
题何剑客十咏楼·其七
作者：钱澄之
朝代：明
体裁：七言绝句

敞尽轩棂领月华，隔溪偏借玉屏遮。绕屏鬟髻争罗列，欲障清光不许斜。
题何剑客十咏楼·其三
作者：钱澄之
朝代：明
体裁：七言绝句

九仙峰色插天寒，七宝堆蓝近可观。毕竟爱仙输爱宝，人来先指宝山看。
题何剑客十咏楼·其九
作者：钱澄之
朝代：明
体裁：七言绝句

舟师争进放关时，一片帆樯日影随。忽过前湾停不动，挨帮知是上滩迟。
题何剑客十咏楼·其二
作者：钱澄之
朝代：明
体裁：七言绝句

翠色参天定几重，遥疑江上九芙蓉。凭轩历历青堪数，正见云开第一峰。
题何剑客十咏楼·其五
作者：钱澄之
朝代：明
体裁：七言绝句

双尖高处气先秋，绝顶谁能策杖游。待尔身轻携我上，放开脚跨两峰头。
题何剑客十咏楼·其八
作者：钱澄之
朝代：明
体裁：七言绝句

桂花岭际夕阳微，片片明霞弄晚晖。可惜此乡稀雁字，时看惊鹜与齐飞。
题何剑客十咏楼·其六
作者：钱澄之
朝代：明
体裁：七言绝句

祥云晓望气偏清，曙色东来渐满城。此际下方人未觉，最高楼上早分明。
题何剑客十咏楼·其十
作者：钱澄之
朝代：明
体裁：七言绝句

雨过溪奔艇子多，苍茫烟际见渔蓑。应知水溜鱼争上，来往滩头乱掷梭。
题何剑客十咏楼·其四
作者：钱澄之
朝代：明
体裁：七言绝句

豸角峰孤欲刺天，锋棱雪没见难全。近来当路邪难触，但假霜威亦凛然。
题健庵传是楼
作者：钱澄之
朝代：明
体裁：五言律诗

太史藏书处，高楼四望开。人如瑶岛聚，窗拥玉峰来。漫侈缥缃富，还怜子弟才。无劳秘石室，光已烛三台。
题冯历奇小影
作者：钱澄之
朝代：明
体裁：古风

此老须多发全秃，有书束起不肯读。芒鞋不袜欲何为，才向湘江新濯足。
题姜勉中卷子
作者：钱澄之
朝代：明
体裁：五言律诗

莱阳姜给谏，生死一从军。祇信承严谴，敢思背故君。还亲馀数齿，报国此孤坟。祔葬儿心尽，千秋守白云。
题孙赤崖祖孙聚乐图·其一
作者：钱澄之
朝代：明
体裁：七言绝句

迁客生还似汝稀，虞山不改旧林扉。看他绕膝孙雏满，岂比辽东独鹤归。
题孙赤崖祖孙聚乐图·其二
作者：钱澄之
朝代：明
体裁：七言绝句

万里东飞羽翼残，巢倾何意长鹓鸾。庭前聚乐浑如梦，画与思乡德耀看。
题履实僧塔
作者：钱澄之
朝代：明
体裁：七言绝句

把茅盖顶任风吹，折脚铛边镇日饥。今日却归无缝塔，人间少个住山师。
题张穆之为汪周士画相马图歌
作者：钱澄之
朝代：明
体裁：古风

古来高士皆好马，杜陵有句工摸写。城隅晚凉看洗时，至今想见清风洒。支公故是学道人，偏爱神骏超凡尘。后代惟传画中马，世上那得真骐驎。东莞张生擅绝技，寻常落笔皆匠意。为君画作衮尘图，聊寓嘶风万里志。谢氏写真亦有师，须眉顾盼奕神姿。注目草坡看作势，坐待翻腾乍起时。汪君一生山水福，诗酒弟兄事事足。海内名宿遍知交，每逢憔悴情尤笃。知君好马如好贤，不向天衢向草间。草间自好龙为友，一上天衢只等閒。
题徐立斋溪亭小影
作者：钱澄之
朝代：明
体裁：七言律诗

石阑无语对溪滨，一片閒情迥出尘。天上从容黄阁老，世间平易素心人。顺风祇觉三山近，善气能迎四海春。最怕与君通夜饮，每从半醉见精神。
题徐艺初清夏读书图·其一
作者：钱澄之
朝代：明
体裁：七言绝句

长夏轩棂面面开，撚须吟就兴初来。竹间三径寻常埽，酒伴招寻日几回。
题徐艺初清夏读书图·其二
作者：钱澄之
朝代：明
体裁：七言绝句

捲幔萧然一物无，阶前閒煞两奚奴。炉烟不起松风细，似是烹茶待老夫。
题曾氏八卦图
作者：钱澄之
朝代：明
体裁：古风

宓羲作八卦，天地秘以宣。老少有定位，向峙何俨然。文王老多事，从而为倒颠。其体本不动，其用乃如环。譬如矩有方，规之化为圆。庄子得圆旨，邵子发微言。乃知环中趣，实义本非玄。请观周世易，卦莫尊于乾。六爻以龙称，其初即为潜。神龙不见首，岂必长在渊。可怜遁甲书，徒令兵家传。自此八卦作，千古用后天。我友曾皙后，学易积有年。出处无成心，与世相推迁。有同炙毂輠，莫获测其端。垂老画此图，以当自寿篇。我亦学易者，执志苦拘牵。藏身术数中，糊口无粥饘。顾谓我知易，长与我周旋。会须毁八卦，相见未画先。
题王子静小影·其一
作者：钱澄之
朝代：明
体裁：七言绝句

表里温其玉不如，整襟端坐过庭馀。萧然一榻无他嗜，祇有青箱旧读书。
题王子静小影·其三
作者：钱澄之
朝代：明
体裁：七言绝句

通家来往旧无期，轮派开樽苦要诗。今日为君题小影，濡毫无复昔淋漓。
题王子静小影·其二
作者：钱澄之
朝代：明
体裁：七言绝句

官职劳劳早系身，寻山还念采芝人。看君自是神仙侣，生长长安不染尘。
题王子静小影·其四
作者：钱澄之
朝代：明
体裁：七言绝句

已见元昆握化权，更看少弟入班联。谢公家食分行坐，回忆堂餐十五年。
题画为余东望明府寿
作者：钱澄之
朝代：明
体裁：古风

吴兴词客写秋峰，锦树丹黄间碧丛。倒挂绝壁者何树，疑是桃花岩上红。可怜青松独不变，苍然孤挺万木中。闽天霜薄红叶少，此景略与吾乡同。松根有亭看瀑布，耳畔微闻声淙淙。人生作吏常苦俗，要有丘壑存胸中。此公于此兴不浅，清机应与治理通。溪亭徙倚若有待，山路仿佛无人踪。只在此中呼或出，多是采芝商山翁。
题画为刘生初度
作者：钱澄之
朝代：明
体裁：七言绝句

一道奔泉万仞峰，洞门隐处两三松。小桥过去苍苔破，知有刘郎采药踪。
题石溪画
作者：钱澄之
朝代：明
体裁：古风

绝壁松根挂飞瀑，下作潺湲相喷蹙。个中便是石溪影，随意添成数重屋。西顽老去思住山，芒鞋遍觅无半间。此屋欲借谁人住，閒把柴门终日关。
题石溪禅师画为何紫屏五十初度
作者：钱澄之
朝代：明
体裁：古风

何子别我十六载，须鬓已变冠服改。章门握手泪泫然，点胸幸有两人在。今年春月称五旬，生岁维乙月在寅。吾生合秉五行秀，木气多者其人仁。大挠十干甲为兄，乙也次之配长庚。阴符遁甲易帝乙，慎德应钟太乙精。石溪高僧吾老友，手写长松为君寿。不羡参天势莫攀，且喜凌霜凋独后。松傍老树还森然，枝叶虽异根相连。溪亭两翁语何事，应是同参枯木禅。
题竹垞雪中驴背图
作者：钱澄之
朝代：明
体裁：七言绝句

凌兢策蹇向山隈，席帽红衫雪里来。望去林峦通一白，画图不用更寻梅。
题菜香图
作者：钱澄之
朝代：明
体裁：七言绝句

大官珍馔日分尝，舌本偏知菜甲香。荷钁提筐缘底事，亲栽亲摘味尤长。
题赵国子小影
作者：钱澄之
朝代：明
体裁：七言绝句

报恩背上三尺剑，救世壶中九转丹。此是英雄真面目，旁观莫作道人看。
题锡鬯荷锄小影
作者：钱澄之
朝代：明
体裁：七言律诗

见说栖山未有山，一生心事此图间。每因雨夜催耕起，恰向溪头放水还。自去自来谁作伴，为农为圃总成閒。时人欲问柴桑路，祇在南湖甪里湾。
题陈官仪舫阁
作者：钱澄之
朝代：明
体裁：五言律诗

绝壁倚茅亭，通山户不扃。水高平槛白，峰近隔江青。谋食管三寸，养亲酒一瓶。小楼时得句，孤咏动君听。
题顾伊人桃源图
作者：钱澄之
朝代：明
体裁：七言绝句

桃源莫道津难问，便可移家不劝君。愁煞此中孤陋甚，但言汉事即新闻。
题高詹事江村草堂图·其一
作者：钱澄之
朝代：明
体裁：七言绝句

江天烟树有无间，茅屋参差白昼閒。祇合画图时展玩，鉴湖那许乞身还。
题高詹事江村草堂图·其二
作者：钱澄之
朝代：明
体裁：七言绝句

老去经营一钓矶，羡他松竹锁柴扉。漫嗟永叔空思颍，但是能思世亦稀。
题鲁谦庵太守峰泖图扇面
作者：钱澄之
朝代：明
体裁：七言绝句

分明泖碧与峰青，更有閒情笔未形。太守风流何处写，溪边虚作醉翁亭。
颢亭索赠孙嘉客六十
作者：钱澄之
朝代：明
体裁：七言律诗

明圣湖边旧角巾，每逢严助话君频。一毡坐对青山老，五字吟从白发新。但是有钱随买酒，从来好客不知贫。佳晨烂醉烟霞里，愧煞都门卖赋人。
风幡堂同王园长侍郎茗集呈天然大师
作者：钱澄之
朝代：明
体裁：七言律诗

祖堂重辟有吾师，衣钵南来是此基。桂树夜深香说法，菩提秋老叶题诗。鸦驯施食频栖掌，雀放开笼故满枝。每快墙东接禅悦，时同水厄不攒眉。
食荔枝
作者：钱澄之
朝代：明
体裁：七言律诗

荔枝末识闽江味，饱食颁封驻驿时。绛袜可怜红映肉，玉肌真羡白凝脂。杨妃捧玩应输色，坡老形容颇费词。更说增城种奇绝，海南游棹莫教迟。
食蟹有怀吴下
作者：钱澄之
朝代：明
体裁：五言律诗

江村蟹不贱，饱食在吴年。产忆汾湖美，品争黄雀先。相肥筐欲小，择旨厣辞圆。涤爪手亲劈，阿侬多可怜。
饮佺庐寓以夜禁促回不俟曲终途中怅然
作者：钱澄之
朝代：明
体裁：七言绝句

一曲清歌判犯夜，应门何事苦相催。出街依旧多灯火，空使狂奴寂寞回。
饮侯商丘舟中即席赋赠
作者：钱澄之
朝代：明
体裁：古风

我闻武岗帅叛城不守，天王西幸百官走。天阴道滑雨淋铃，乘舆狼狈古泥口。尚方服物诏追随，纷纷相失竟何有。侯生老将卧山中，锦衣御幄一时供。盘羞珍进大官美，宫女香薰绣被浓。卫士、中珰争醉饱，龙车凤辇去从容。三宫娱悦天心喜，面承恩进「商丘」封。侯生魁梧古良将，簪缨伟顾西班上。有时对客一挥毫，集贤学士敛手让。悲歌旧是梁园风，轰饮谁敌陈遵量。翠釜金盘罗几筵，腐儒薄宦生惆怅。朝传给事弹文雄，为褫滥爵覈军功。侯生罢酒颜色动，窃恐比例还同众。侯生饮酒君勿疑，君之劳绩天下知。即今军功期报主，报主孰有如君奇。与君放船海珠寺，醉后且吟望海诗。
饮侯商丘舟中，即席赋赠
作者：钱澄之
朝代：明

我闻武岗帅叛城不守，天王西幸百官走。天阴道滑两淋铃，乘舆狼狈古泥口。尚方服物诏追随，纷纷相失竟何有！侯生老将卧山中，锦衣御幄一时供。盘羞珍进大官美，宫女香薰绣被浓。卫士、中珰争醉饱，龙车凤辇去从容。三宫娱悦天心喜，面承恩进「商丘」封。侯生魁梧古良将，簪缨伟顾西班上。有时对客一挥毫，集贤学士敛手让。悲歌旧是梁园风，轰饮谁敌陈遵量。翠釜金盘罗几筵，腐儒薄宦生惆怅。朝传给事弹文雄，为褫滥爵核军功。侯生罢酒颜色动，窃恐比例还同众。侯生饮酒君勿疑，君之劳绩天子知。即今军功期报主，报主孰有如君奇！与君放船海珠寺，醉后且吟望海诗。
饮先宫保墓侧人家
作者：钱澄之
朝代：明
体裁：五言律诗

雨暗尚书墓，秋深处士家。室香初制药，庭小杂生花。蟹早村难得，浆新市肯赊。自矜今晏起，罢听鼓趋衙。
饮刘臣向家塾
作者：钱澄之
朝代：明
体裁：五言律诗

别业僻难到，同人老更亲。雄谈看兴会，痛饮见精神。紫蟹初登市，清酤转乞邻。盘餐方法备，不似阮家贫。
饮姚驾侯锦丛堂
作者：钱澄之
朝代：明
体裁：七言律诗

锦丛堂侧碧苔斑，满榻图书在此间。年力正强思勇退，家声方噪独偷閒。小窗日课诗偏富，大户天教酒不悭。客到所谈方外事，何须更买最深山。
饮子辅托园即事·其一
作者：钱澄之
朝代：明
体裁：五言律诗

入秋犹酷热，邀趁早凉天。载酒僮携乐，扶篙妓上船。草间奇石卧，竹里小桥穿。即此萧疏趣，溪山转自然。
饮子辅托园即事·其三
作者：钱澄之
朝代：明
体裁：五言律诗

四面通临港，编篱不作墙。梧疏阴自密，莲谢叶偏香。虚阁凭陵远，閒房委曲藏。未须穷结构，吾正取荒凉。
饮子辅托园即事·其二
作者：钱澄之
朝代：明
体裁：五言律诗

岩峦不恃石，磊落见真山。每到匠心处，翻同无意间。小轩因地构，曲槛与池环。颇怪经时锁，看君正好閒。
饮子辅托园即事·其四
作者：钱澄之
朝代：明
体裁：五言律诗

日落蝉声急，高斋飒已秋。苦吟悲鹤发，时曲试鸦头。背烛调歌管，分曹散博筹。夜深归路黑，先遣郭门留。
饮果亭培林堂·其一
作者：钱澄之
朝代：明
体裁：五言律诗

一径穿桥入，幽居小院宽。所求容啸咏，非为事游观。佳石选堪坐，好书读不完。到来无俗客，长得接清欢。
饮果亭培林堂·其二
作者：钱澄之
朝代：明
体裁：五言律诗

应门无假报，惯识老夫来。户以温经闭，颜初见客开。扶衰为合药，得伴即衔杯。但是夜分醉，篮舆送我回。
饮远公湖上居·其一
作者：钱澄之
朝代：明
体裁：五言律诗

廿载扁舟客，今年汎宅回。相逢司马第，共醉菊花杯。道貌丰难认，僧装改自猜。别离不尽叙，明日叩门来。
饮远公湖上居·其三
作者：钱澄之
朝代：明
体裁：五言律诗

伊昔笙歌地，荒残半似村。累墙因瓦甓，编竹补篱门。馔出遗方在，盘陈故物存。不缘驱寓客，那肯返家园。
饮远公湖上居·其二
作者：钱澄之
朝代：明
体裁：五言律诗

去岁频来此，生涯羡作渔。那知湖上宅，即是故人庐。补葺因初返，萧閒似寄居。何年结茅屋，鱼艇到阶除。
饮远公湖上居·其四
作者：钱澄之
朝代：明
体裁：五言律诗

狂谈容易醉，礼法可全删。掌烛初移席，留城莫上关。湖风吹酒散，江月趁人还。却顾门前路，茫茫一水环。
饮邓柬之却赠
作者：钱澄之
朝代：明
体裁：七言律诗

羡汝藏身出处间，乘风高翮早知还。数延僧住思离市，但得钱馀便买山。生事喜于垂老足，世缘肯放此心閒。论交杵臼今无几，一过高斋一破颜。
饮陈道掌留别
作者：钱澄之
朝代：明

廿年湖海士，一卧鬓华新。雅好陈遵客，羞言原宪贫。天涯离别夜，辇下病残身。章、贡邮传便，毋难讯字频！
饮陈道掌留别
作者：钱澄之
朝代：明
体裁：五言律诗

念年湖海士，一卧鬓华新。雅好陈遵客，羞言原宪贫。天涯离别夜，辇下病残身。章、贡邮传便，毋难讯字频。
饮飞来峰下同克咸醉后限韵题壁上·其一
作者：钱澄之
朝代：明
体裁：七言律诗

飞来峰下酒家多，为爱秋花冒雨过。陌上联吟邀并马，垆头泥客有双蛾。含情试唱清溪曲，薄命微闻子夜歌。羞煞六朝红粉伴，青楼唤出不如他。
饮飞来峰下同克咸醉后限韵题壁上·其二
作者：钱澄之
朝代：明
体裁：七言律诗

陌头来往看罗敷，夫婿鬑鬑大有须。绣被许谁偎翡翠，宝鞭先我坠珊瑚。应乘紫燕巢金屋，且化青丝系玉壶。旧是酒徒能涤器，肯将犊鼻让庸奴。
饮鹾臬何紫屏署中紫屏方得请终制以近藁索序
作者：钱澄之
朝代：明
体裁：七言律诗

南海清秋高宴天，花灯缀雪灿芳筵。笑予拙宦犹弹铗，值尔艰居早避膻。载笔客分廉吏润，磨碑商诵使君贤。虚名谬说今诗伯，佳句呕心定许传。
饶州道上作
作者：钱澄之
朝代：明
体裁：五言律诗

过尽祁山路，推篷眼一舒。江平无险阻，树合有村墟。处处初收稻，家家习打鱼。怪予幽意惬，生惯水乡居。
香饭吟酬韫公见赠之作
作者：钱澄之
朝代：明
体裁：古风

人生粒食先，淡泊本殊绝。尝者岂不知，苦被肥甘窃。雕盘罗奇珍，快意腥与血。至味久沉沦，难向迷者说。我从风尘来，闽关旅食缺。息影寄僧庐，斋心漱岩雪。岂惟耳目莹，已觉肺腑冽。闻钟始入堂，结咒方下咽。扪腹渐空虚，入口发禅悦。伊蒲擅昔称，瓜蔬随时设。妙香何处生，悠然粲鼻舌。稽首问石公，此义了可揭。石公笑不言，放钵恣吞齧。
马上儿行·其一
作者：钱澄之
朝代：明
体裁：七言绝句

五陵恶少探丸儿，跃马弯弓白昼驰。路遇官军相借问，分明身隶正黄旗。
马上儿行·其三
作者：钱澄之
朝代：明
体裁：七言绝句

一样边装谁敢遮，当街下马问生涯。近来客夥争能斗，散入乡村打富家。
马上儿行·其二
作者：钱澄之
朝代：明
体裁：七言绝句

河北山东羽檄催，纷纷马匹向南来。庐州太守公然劫，一带城门不敢开。
马上儿行·其四
作者：钱澄之
朝代：明
体裁：七言绝句

二尺雕弓不离身，村南村北漫遮人。平明上马东西去，去后官来捉四邻。
马上看月
作者：钱澄之
朝代：明

露白烟消欲夜天，冰轮却向马头圆。此时见月唯行客，一路人家尽早眠。
马密斋招同诸子看荷花分韵
作者：钱澄之
朝代：明
体裁：七言律诗

小阁钩帘面曲池，开尊为趁藕花时。叶藏浣女深难见，香袭园丁久不知。畅好纳凉偏费酒，争先逃席畏催诗。老年心事多怜惜，肯向风前折一枝。
驯象门尼庵吊黄坤五旅殡·其一
作者：钱澄之
朝代：明
体裁：五言律诗

旅榇何时至，郊扉此独栖。门开惊鼠走，客到触鸦啼。亲戚已都去，铭旌尚未题。老尼言后事，一字一含凄。
驯象门尼庵吊黄坤五旅殡·其三
作者：钱澄之
朝代：明
体裁：五言律诗

连岁风波恶，艰危剩一身。如何遗此老，毕竟死于贫。作客原无主，哭君宁有人。举家生计尽，谁复望交亲。
驯象门尼庵吊黄坤五旅殡·其二
作者：钱澄之
朝代：明
体裁：五言律诗

平生稀一面，共讶客心悲。塔寺虚相待，萍踪竟失期。荒唐天问注，寂寞义熙诗。今日筵前拜，魂兮识我谁。
驯象门尼庵吊黄坤五旅殡·其四
作者：钱澄之
朝代：明
体裁：五言律诗

前辈看将尽，闻君讣益嗟。吾方哀气数，人只惜才华。在世原无谓，偷生亦有涯。漫劳悲客死，何处是君家。
驶溪道上书所见寄邓子与孝廉
作者：钱澄之
朝代：明
体裁：七言律诗

车前父老苦相催，羸马空山去复来。墟墓欲颓松树倒，柴荆闲锁豆花开。天阴魑魅逢人笑，日落豺狼得食回。永夜城头吹角惨，安民争得仲华才。
骑驴冲北客驮落诗以谢之
作者：钱澄之
朝代：明
体裁：五言律诗

狭路相遭处，孤吟甫就时。驮高惊偪侧，驴坠失敲推。客惜千金货，吾成一句诗。不知囊底物，五字可能贻。
骑驴西街为枢司前驺呵止车上人责供口占
作者：钱澄之
朝代：明
体裁：古风

歌乌乌。人宁可出无车，何用读五车书。子乘轩，我骑驴，官衢四达不碍渠。问我不得当道驱，问子几时赐肩舆。
高桥新庵
作者：钱澄之
朝代：明
体裁：五言律诗

磴道缘溪上，闻钟路转迷。犬迎衔杖舞，马歇映林嘶。急雨山腰挂，孤云洞口携。一僧年八十，祇在绝峰栖。
髯绝篇。听司空耿伯良叙述，诗以纪之
作者：钱澄之
朝代：明

髯昔东奔婺，本恃同官情。婺州方举义，朱公建戎旌。要髯共整旅，遂抗同官衡。同官为隐忍，义军为不平。护之还江上，因入方帅营。马相久在幕，后至权稍轻。计邀方帅欢，二竖还相争。郁郁怀异志，遣谍潜归诚。是时越守固，降表达燕京。阴以国情输，还令虏增兵。六月虏渡江，长跪江头迎。贝勒久始信，涿州书乃呈。叩头感且泣，誓死报圣清。招降方与马，踊跃随长征。自请五十骑，先克金华城。跃马到城下，长啸颩胡缨。昔闻朱公计，城西角易倾。此来直攻瑕，炮火蹋天轰。须臾城西陷，戮及怀中婴！耿君亦被系，望髯气正英。贝勒酬髯官，悬称内院荣。次第度闽峤，所过无草茎。群酋罕肉食，髯至必大烹。相顾笑且骇，每夜盘飧盈。作歌劝酋酒，群酋饮必酲。争言梨园伎，南来耳髯名。髯起顿足唱，髣髴昔家伶。有酋求学诗，唱和到五更。晨起历诸帐，每谈必纵横。一朝面目肿，群酋人人惊。托耿往语髯，且缓闽中程。髯老而过劳，即防疾病撄。髯闻大忧疑，疑有阻其行。『酬官谅不欺，此意胡然萌？我年甫六十，有如铁铮铮。实无秋毫疾，愿君为我明』！耿君还复命，群酋指胸盟。急邀并马走，仙霞岭峥嵘。群酋皆按辔，惟髯弃马行。健步奔犊捷，矍铄聊自鸣。上岭复下岭，顾笑群儿狞。急踞磐石坐，呼之目已瞪。马棰掣其辫，气绝不复生！群酋齐下马，环哭为失声。亟命索火炬，荼毗藏诸罂。家僮搏显泣，请还附先茔。方、马随入关，尸首委长鲸。惟髯有遭遇，所志惜不成！耿君新返正，列为行在卿。始末亲所见，记以待史评。
髯绝篇听司空耿伯良叙述诗以纪之
作者：钱澄之
朝代：明
体裁：古风

髯昔东奔婺，本恃同官情。婺州方举义，朱公建戎旌。要髯共整旅，遂抗同官衡。同官为隐忍，义军为不平。护之还江上，因入方帅营。马相久在幕，后至权稍轻。计邀方帅欢，二竖还相争。郁郁怀异志，遣谍潜归诚。是时越守固，降表达燕京。阴以国情输，还令虏增兵。六月虏渡江，长跪江头迎。贝勒久始信，涿州书乃呈。叩头感且泣，誓死报圣清。招降方与马，踊跃随长征。自请五千骑，先克金华城。跃马到城下，长啸颩胡缨。昔闻朱公计，城西角易倾。此来直攻瑕，炮火蹋天轰。须臾城西陷，戮及怀中婴。耿君亦被絷，望髯气正英。贝勒酬髯官，悬称内院荣。次第度闽峤，所过无草茎。群酋罕肉食，髯至必大烹。相顾笑且骇，每夜盘餐盈。作歌劝酋酒，群酋饮必酲。争言梨园伎，南来耳髯名。髯起顿足唱，髣髴昔家伶。有酋求学诗，唱和到五更。晨起历诸帐，每谈必纵横。一朝面目肿，群酋人人惊。托耿往语髯，且缓闽中程。髯老而过劳，即防疾病撄。髯闻大忧疑，疑有阻其行。『酬官谅不欺，此意胡然萌。我年甫六十，有如铁铮铮。实无秋毫疾，愿君为我明』。耿君还复命，群酋指胸盟。急邀并马走，仙霞岭峥嵘。群酋皆按辔，惟髯弃马行。健步奔犊捷，矍铄聊自鸣。上岭复下岭，顾笑群儿狞。忽踞磐石坐，呼之自已瞪。马箠击其辫，气绝不复生。群酋齐下马，环哭为失声。亟命索火炬，荼毗藏诸罂。家僮搏颡泣，请还附先茔。方、马随入关，尸首委长鲸。惟髯有遭遇，所志惜不成。耿君新返正，列为行在卿。始末亲所见，记以待史评。
魏交让邀同邵光伯沈止岳蒋亭彦孙岩仪令叔子存弟州来暑集·其一
作者：钱澄之
朝代：明
体裁：五言律诗

彦会邀皆集，天炎趁早过。素交辞拱揖，珍馔已骈罗。丈室坐来阔，回风醉后多。看人恣饮啖，偏慰老维摩。
魏交让邀同邵光伯沈止岳蒋亭彦孙岩仪令叔子存弟州来暑集·其三
作者：钱澄之
朝代：明
体裁：五言律诗

自然忠孝裔，庭户见清贫。学道宁辞腐，持斋合认真。楸枰销日月，藻句役心神。却怪今都废，甘为枯槁人。
魏交让邀同邵光伯沈止岳蒋亭彦孙岩仪令叔子存弟州来暑集·其二
作者：钱澄之
朝代：明
体裁：五言律诗

晨星存老友，大半聚兹筵。解带挂墙上，关樽在佛前。深怜群从少，所见一门贤。已觉秋期近，凉生薄暮天。
魏子一招饮席上有赠·其一
作者：钱澄之
朝代：明
体裁：七言绝句

红筵虚待石榴裙，惭愧歌声别院闻。此夜灯前人似玉，蛾眉娇煞不如君。
魏子一招饮席上有赠·其二
作者：钱澄之
朝代：明
体裁：七言绝句

尊前唐突漫含羞，醉后牵衣上小舟。记得短篷人坐定，画桡分处尚回头。
鱼蛾
作者：钱澄之
朝代：明
体裁：五言律诗

纷纷飞絮白，势比赴灯蛾。点水沾难起，随流逐更多。祇惊贪烈燄，何意乐洪波。物小群生命，甘心死柰何。
鸠兹酬张惕中
作者：钱澄之
朝代：明

江头破衲少知名，脱粟亲炊见尔情。痛入箭创阴雨夜，梦回鼙鼓海潮声。国恩祇觉今生重，交道谁言乱世轻。传说敬亭曾卧病，又冲泥泞去宣城。
鸠兹酬张惕中
作者：钱澄之
朝代：明
体裁：七言律诗

江头破衲少知名，脱粟亲炊见尔情。痛入箭创阴雨夜，梦回鼙鼓海潮声。国恩祇觉诸生重，交道谁言乱世轻。传说敬亭僧卧病，又冲泥泞去宣城。
鸡冠花·其一
作者：钱澄之
朝代：明
体裁：五言律诗

的的丹砂碎，亭亭绛帻齐。昂霄如觅斗，侵晓不成啼。俗艳妆村落，秋光照圃畦。未登花谱上，独许野人题。
鸡冠花·其二
作者：钱澄之
朝代：明
体裁：五言律诗

纷敷篱下物，烂熳夕阳中。长夜应难叫，危冠空自雄。已知形似木，底事祝需翁。对尔惊秋尽，宁输报晓功。
鸡将雏
作者：钱澄之
朝代：明
体裁：古风

田家养鸡秋不收，时时鼓翅土中搜。土中何有时搜得，掷向雏前看雏拾。蚯蚓啄出雏且惊，衔去故引雏来争。可怜粒粒送黄口，嘴距虽勤咽得否。天寒栅坏雨中伏，喔喔呼雏腋下宿。苍鹰欲下雏乱藏，护雏与斗为鹰伤。雏渐长成东西去，母子相遭不相顾。母心恋雏逐不休，被雏啄伤始回头。
鸡鸣
作者：钱澄之
朝代：明
体裁：古风

冬已过半夜偏长，愁人不眠独在床。寒鸡拥翰不肯叫，老鸱得气山头啸。山头有虎伺人行，伥鬼骑虎学鸡鸣。鸡在墙根鼓两翅，欲鸣不鸣时未至。村南村北闻犬喧，鸡未三唱勿出门。窗前山鬼太无赖，低头树下学人拜。遥遥古寺打钟声，一声一拜声声惊。鸡鸣一声天下白，千状万态从此灭。
鸡鸣
作者：钱澄之
朝代：明
体裁：古风

鸡鸣气微白，苍茫辨山路。耕者出门早，居人犹未曙。杳杳双鸠唤，黯黯同云布。袯襫挂墙间，欲戴谁归语。田妇起朝炊，顾见前峰雾。所念农父饥，兼虑朝雨注。隔水唤牧童，骑牛送笠去。
鹡鸰行赠刘客生
作者：钱澄之
朝代：明
体裁：古风

中庭有佳树，两鸟鸣高枝。毛羽即相类，声音亦参差。摇尾踯躅鸟心乐，刘生听之心伤悲。刘生关西游侠子，兄为中丞弟御史。中丞开府亲握兵，生也谢病卧虔城。渔阳马飞章贡城，胡兵百战汉兵新。江右诸将少节制，廉颇空思用赵人。鼓声才接列校奔，按剑独有中丞存。楚师乘胜得知武，宋人弃甲失华元。朝廷是非竟安在，守城论功战者罪。赐印益令逃将骄，蠲躯徒使英雄悔。刘生、刘生哭勿哀，友恭自是天性胎。泣血常知寝处湿，上书屡为时相猜。尔不闻信国被擒航海脱，李广遭缚夺马回。忠孝自获神明助，中丞不死突围来。
鹡鸰行，赠刘客生
作者：钱澄之
朝代：明

中庭有佳树，两鸟鸣高枝。毛羽既相类，声音亦参差。摇尾踯躅鸟心乐，刘生听之心伤悲。刘生关西游侠子，兄为中丞弟御史。中丞开府亲握兵，生也谢病卧虔城。渔阳马飞章贡城，胡兵百战汉兵新。江右诸将少节制，廉颇空思用赵人！鼓声才接列校奔，按剑独有中丞存。楚师乘胜得知武，宋人弃甲失华元。朝廷是非竟安在，守城论功战者罪。赐印益令逃将骄，蠲躯徒使英雄悔！刘生、刘生哭勿哀，友恭自是天性胎。泣血常知寝处湿，上书屡为时相猜！尔不闻信国被擒航海脱，李广遭缚夺马回？忠孝自获神明助，中丞不死突围来！
鹤冲天·题莼魰小像和葆馚原韵
作者：钱澄之
朝代：明
体裁：词

云沙月渚，梦里曾游处。春草夜来生，催佳句。为金门待诏，总交付，渔家住。赖诗朋酒侣，唱和新声，谱入舞巾歌苎。
扁舟晓暮，难趁秋风去。觅取故乡鲈，和烟煮。又飞觞刻烛，且同听、燕山雨。吾衰心未许，扶醉追欢，不减旧年情绪。
鹤冲天·题莼魰小像和葆馚原韵
作者：钱澄之
朝代：明

云沙月渚，梦里曾游处。春草夜来生，催佳句。为金门待诏，总交付，渔家住。赖诗朋酒侣，唱和新声，谱入舞巾歌苧。扁舟晓暮，难趁秋风去。觅取故乡鲈，和烟煮。又飞觞刻烛，且同听、燕山雨。吾衰心未许，扶醉追欢，不减旧年情绪。
麦园·其一
作者：钱澄之
朝代：明
体裁：四言诗

青青者麦，荧彼东陂。翳翳松竹，卫以棘篱。岁聿云暮，华萼盈枝。有庐其下，先子所栖。
麦园·其七
作者：钱澄之
朝代：明
体裁：四言诗

仲氏之室，昔燬于火。倚墙茨草，狭不容坐。曰将新之，岂不恃我。我何望哉，愿与时左。改操以行，兄亦不可。嗟兄无屋，命之坎坷。
麦园·其三
作者：钱澄之
朝代：明
体裁：四言诗

诸昆凋丧，存者二子。我踰岭归，子心则喜。如鸟折翼，爰获其比。如枝将披，更生连理。叔氏不禄，誓勿去尔。
麦园·其二
作者：钱澄之
朝代：明
体裁：四言诗

先子逝矣，丘陇在兹。墓门之木，魂魄焉依。惟我诸昆，朝斯夕斯。亦曰亲宅，以毋敢或违。
麦园·其五
作者：钱澄之
朝代：明
体裁：四言诗

仲氏子煦，训蒙于村。水来破堰，塾亦不存。及时归来，以课厥孙。勿骛诡行，勿事大言。燕也病废，煦则诸人。昆毋群荒于嬉，以堕吾门。
麦园·其八
作者：钱澄之
朝代：明
体裁：四言诗

我思搆庐，于山之阳。有三其楹，中奉烝尝。皤皤二叟，宅其两旁。我贫而乐，子寿而康。尚其待之，此志毋忘。
麦园·其六
作者：钱澄之
朝代：明
体裁：四言诗

念我兄女，早丧所天。无家可居，复返于钱。与母为命，中道母捐。年逾四十，长在兄前。掺掺女手，甘旨给焉。我不念兄饥，惟女也贤。
麦园·其四
作者：钱澄之
朝代：明
体裁：四言诗

自我出矣，霜雪再零。三径新治，草蔓已盈。有榻虚设，有门昼扃。念子无侣，披荆独行。岂无教诲，孰汝肯听。丘墓蹴蹋，莫动彼情。
麻河捷
作者：钱澄之
朝代：明
体裁：古风

中兴马侯古精忠，天子论勋册上公。毛公夜述麻河战，满堂骨竦生英风。是日初战兵不利，虏骑骁腾万马雄。将军下令尽弃马，短刀秃袄来争功。麻河岸高敌初驻，栏楯层层壁垒固。汗马解鞍兵作炊，我兵突至谁能禦。可怜攻壁壁不开，壁门炮火轰如雷。将军大呼身先进，人人死战坚为摧。壁门既夺虏营乱，黄昏截杀及夜半。铁骑嘶颤橐驼奔。全军逼水容谁窜。天风吹月月朦胧，照见虏营营已空。僵尸枕藉安足计，馀者尽葬麻河中。拂庐万落三军宿，胡妇琵琶唱胡曲。将军举酒健儿歌，残魂何处吞声哭。将军破贼檄屡传，岂似今无匹马还。积弱屡朝初吐气，昆阳、钜鹿谁争先。我闻桂林虏来举城走，瞿相从容袖两手。焦侯三箭殪三骑，城门重闭至今守。又闻西有滇帅胡将军，摧锋陷阵虏中闻。身经百战锐不挫，南人争推第一勋。诸将纷纷膺国号，因时窃位何足道。马侯封公两人侯，此爵朝廷庶不冒。
麻河捷
作者：钱澄之
朝代：明

中兴马侯古精忠，天子论勋册上公。毛生夜述麻河战，满堂骨竦生英风。是日初战兵不利，虏骑骁腾万马雄。将军下令尽弃马，短刀秃袄来争功。麻河岸高敌初驻，栏楯层层壁垒固。汗马解鞍兵作炊，我兵突至谁能禦！可怜攻壁壁不开，壁门炮火轰如雷。将军大呼身先进，人人死战坚为摧。壁门既夺虏营乱，黄昏截杀及夜半。铁骑嘶颤橐驰奔，全军逼水容谁窜！天风吹月月朦胧，照见虏营营已空。僵尸枕藉安足计，馀者尽葬麻河中。拂庐万落三军宿，胡妇琵琶唱胡曲。将军举酒健儿歌，残魂何处吞声哭！将军破贼檄屡传，岂似今无匹马还。积弱屡朝初吐气，昆阳、钜鹿谁争先！我闻桂林虏来举城走，瞿相从容袖两手。焦侯三箭殪三骑，城门重闭至今守。又闻西有滇帅胡将军，摧锋陷阵虏中闻。身经百战锐不挫，南人争推第一勋。诸将纷纷膺国号，因时窃位何足道！马侯封公两人侯，此爵朝廷庶不冒！
黄俞邰以灯夕后一日三十初度用汤圣弘原韵·其一
作者：钱澄之
朝代：明
体裁：七言绝句

江南节物忽华余，万卷争陈灯市初。却怪黄生踪迹少，自缄竹阁校藏书。
黄俞邰以灯夕后一日三十初度用汤圣弘原韵·其三
作者：钱澄之
朝代：明
体裁：七言绝句

修竹藏轩暑不知，秋来冒雨偶披帷。閒翻奇字多难认，转笑无公字学痴。
黄俞邰以灯夕后一日三十初度用汤圣弘原韵·其二
作者：钱澄之
朝代：明
体裁：七言绝句

家近皇城马路边，孝陵长对草窗前。即今三十成名士，不见松楸十五年。
黄俞邰以灯夕后一日三十初度用汤圣弘原韵·其四
作者：钱澄之
朝代：明
体裁：七言绝句

词客登坛法楚骚，争酬新句荐春醪。老年属和吟难稳，白首江天苦费搔。
黄华山怀古
作者：钱澄之
朝代：明
体裁：七言律诗

瓯越自来形胜地，黄华山踞一城巅。女墙缭绕悲遗迹，官阁崔嵬忆昔年。事去空怀三户愤，劫馀犹起万家烟。游人莫话兴亡事，一眺川原一黯然。
黄华高士图为连石庵初度
作者：钱澄之
朝代：明
体裁：古风

吾有老酒友，意气凌尘寰。自遭丧乱来，流寓黄华山。文交风雅伯，身系军吏班。弓箭恒在腰，笔墨且未删。歌管日徵逐，酒伴时往还。莫笑囊无钱，樽中颇不悭。所以初度辰，宾客满柴关。谁者为此图，山水仿佛间。老松色不变，万木叶以斑。最高者黄华，城郭隐然环。下有临水阁，如闻水潺潺。亭内二老叟，意思殊萧閒。看山语何事，相顾开笑颜。似是候酒来，相将共跻攀。二叟一为子，一或为西顽。
黄莺
作者：钱澄之
朝代：明
体裁：七言律诗

碧柳千条覆大堤，莺吭初滑听难齐。风前酒醒偏闻啭，梦里人惊直怪啼。似曲慢调深绿内，如花流过短墙西。知君自爱声音甚，定选阴阴好树栖。
黄连生初度
作者：钱澄之
朝代：明
体裁：五言排律

好士平生志，况怜山水清。偶为南剑客，忽滞建安城。鄙吝消黄宪，疏狂恕祢衡。居停聊暂假，意气早相倾。覼缕前朝话，周旋异代情。品原称国士，德自有家声。经术今方贱，儒修世所轻。循资登岁荐，罢对弃时名。宅空寻山住，田多少佃耕。吏呼增赋税，公谒懒逢迎。一郡推前辈，同人得老成。纂修劳采辑，议论贵持平。共凛春秋义，宁宽月旦评。思存高士传，难与俗人争。花甲期初届，少微星正明。庭兰滋露茁，岩桂着霜荣。介寿村醪熟，称觞户屦盈。交欢唯数子，宴集尽群英。诗必矜新句，饮能胜巨觥。君为圯上老，我是漆园生。率意礼无禁，雄谈坐任惊。篮舆如可命，烂熳醉柴荆。
黄鹤楼同左子直孙威公邓斯及夏振叔诸子即事·其一
作者：钱澄之
朝代：明
体裁：七言律诗

黄鹄矶头四望开，登临千古客心哀。山回大别横江抱，水过巴陵坼地来。帝子骑龙终不返，仙人跨鹤几时回。凭高莫话兴亡事，白首青天酒一杯。
黄鹤楼同左子直孙威公邓斯及夏振叔诸子即事·其三
作者：钱澄之
朝代：明
体裁：七言律诗

三楚风烟此最佳，客来空忆昔豪华。汉阳树尽馀衰柳，鹦鹉洲沉长白沙。故国妆楼归道院，异时宫阙建军牙。拟将遗迹询酤叟，无复台边旧酒家。
黄鹤楼同左子直孙威公邓斯及夏振叔诸子即事·其二
作者：钱澄之
朝代：明
体裁：七言律诗

鄂渚逢秋秋早清，登楼面面见空明。矶边日落千帆渡，树里湖通九派平。坐对晴川虚阁敞，喧连汉口晚烟横。昔年仙客经过地，夜半时闻铁笛声。
黄鹤楼同左子直孙威公邓斯及夏振叔诸子即事·其四
作者：钱澄之
朝代：明
体裁：七言律诗

自昔台边酒味醇，吕公买醉往来频。笛从窃换仙音杳，枕到眠酣世界真。伐去枣枯根不朽，掷来桃烂迹如新。相逢指点多灵异，游客还疑晒道人。
黯淡滩
作者：钱澄之
朝代：明
体裁：七言绝句

方帅穷归应藁竿，更诛马相七闽欢。严州阁老降何事，白首同悬黯淡滩。
黯淡滩
作者：钱澄之
朝代：明

方帅穷归应藁竿，更诛马相七闽欢。严州阁老降何事，白首同悬黯淡滩！
龙眠山居杂兴·其一
作者：钱澄之
朝代：明
体裁：五言律诗

筑室当溪口，溪声比舍连。截来穿竹径，引去入秧田。泛酒夜难醉，临流午罢眠。羽觞原上放，直过小桥边。
龙眠山居杂兴·其七
作者：钱澄之
朝代：明
体裁：五言律诗

一犁东作起，草径狭难行。处处驱牛路，田田放水声。莫嫌连日雨，已是一春晴。客至亲炊饭，儿童遣入城。
龙眠山居杂兴·其三
作者：钱澄之
朝代：明
体裁：五言律诗

乱后山田瘦，春阴趁早耕。秧针寒里损，粪火雨中明。酒店乘忙盖，邻家为水争。叱牛墙外过，时有读书声。
龙眠山居杂兴·其九
作者：钱澄之
朝代：明
体裁：五言律诗

村居离郭近，野老未忘机。箨陨编凉帽，秸留织草衣。血痕归猎网，腥气坐鱼矶。见客雄谈古，东门看戏归。
龙眠山居杂兴·其二
作者：钱澄之
朝代：明
体裁：五言律诗

经营三四载，新搆小茅茨。笋密僧私卖，租宽佃自知。开荒南涧阔，觅种下江迟。瓜豆缘塍种，溪边尽插篱。
龙眠山居杂兴·其五
作者：钱澄之
朝代：明
体裁：五言律诗

古藤缠壁住，知是老墙根。竹色碧侵户，梅阴香满园。野鸡冲客起，乳鹿避人奔。市上还防虎，山中不闭门。
龙眠山居杂兴·其八
作者：钱澄之
朝代：明
体裁：五言律诗

墙角钩衣刺，繁花满路香。翁馋判食菌，妇闹为争桑。趁客奔蜂毒，催耕候鸟忙。松棚新卖酒，私唤老僧尝。
龙眠山居杂兴·其六
作者：钱澄之
朝代：明
体裁：五言律诗

几道滩难过，谁成独木桥。田因更佃瘦，山以上坟烧。村妇雨中牧，丫童屋后樵。隔墙来往近，有酒即相邀。
龙眠山居杂兴·其十
作者：钱澄之
朝代：明
体裁：五言律诗

粮事闻人说，官收果便农。倘能减科派，讵敢后输供。僧徙施茶灶，邻求造酒佣。今秋安水碓，借与四村舂。
龙眠山居杂兴·其十一
作者：钱澄之
朝代：明
体裁：五言律诗

休脱衣棉早，空山入夏寒。摘蔬盈一把，烧笋饱三餐。老易溪遍讲，诗文醉后看。怪余谈不倦，得遇解人难。
龙眠山居杂兴·其十三
作者：钱澄之
朝代：明
体裁：五言律诗

讲罢吾无事，巡溪步几回。草昏山欲合，杉黑雨将来。昼卧贫僧病，春寒野殿开。樵人归不歇，前路伴相催。
龙眠山居杂兴·其十二
作者：钱澄之
朝代：明
体裁：五言律诗

好山何必买，得住即吾庐。北苑眼前画，南华袖里书。水沟花自去，石缝草亲除。潭上渔无禁，人来乱打鱼。
龙眠山居杂兴·其四
作者：钱澄之
朝代：明
体裁：五言律诗

见说西峰下，阴寒可种茶。山深云杂雾，地黑土兼砂。盛夏勤薅草，初年忌摘芽。荷锄僧不倦，常到日西斜。
龙眠感怀·其一
作者：钱澄之
朝代：明
体裁：七言律诗

过江诗卷手亲编，回首登坛二十年。艺苑即今争虎视，词场次第数龙眠。表章乡里应无罪，唐突锋铓特可怜。贻笑千秋浑閒事，此声恐被四方传。
龙眠感怀·其七
作者：钱澄之
朝代：明
体裁：七言律诗

乱后文章颇救饥，年来糊口遍天涯。若云传食吾何敢，但说嗟来亦不辞。老母滩头常漂处，阇黎寺里撞钟时。开春拟续田间集，重补柴桑乞食诗。
龙眠感怀·其三
作者：钱澄之
朝代：明
体裁：七言律诗

多难飘零鬓已华，半生踪迹寄天涯。曰归拟灌东陵圃，但到争迎处士车。潘岳閒居园欲毁，左思招隐杖难拿。龙眠不许山翁住，何处林泉是我家。
龙眠感怀·其九
作者：钱澄之
朝代：明
体裁：七言律诗

山城耆旧半吾俦，欲讯平生亦有由。四海盘匜推上坐，八厨钩党附名流。谈经屡夺江东席，学道聊同方外游。为语少年休谩骂，此身笔削在千秋。
龙眠感怀·其二
作者：钱澄之
朝代：明
体裁：七言律诗

蛮触纷纷不可驯，谁知始祸是交亲。心伤文举通家谊，眼见康成受业人。世界久嗟无古道，门庭何遽蔑天伦。老夫祇怪床头诲，岂怪儿曹意气新。
龙眠感怀·其五
作者：钱澄之
朝代：明
体裁：七言律诗

无名谤议遍城腾，市井争看感慨兴。令伯岂宜称伪命，雪庵讵可号妖僧。同时高尚情宁异，一例方袍罪独增。若向此中论资格，蛙声井底任凭陵。
龙眠感怀·其八
作者：钱澄之
朝代：明
体裁：七言律诗

钱起当年薄有声，因遭钩党偶然更。避仇早变吴中姓，易代重讥世外名。处士冒称常自愧，顽民显号似非情。若言命意干时忌，汉寿神灵恐不平。
龙眠感怀·其六
作者：钱澄之
朝代：明
体裁：七言律诗

野服逍遥应未妨，共言当代恕缁黄。荷衣旧学山僧制，箨帽閒为道士装。文网朝廷原阔大，章程里巷太精详。即今远出遵时制，或可方袍老故乡。
龙眠感怀·其十
作者：钱澄之
朝代：明
体裁：七言律诗

百折经过不肯回，老年还被小儿摧。眼分青白甘常闭，口善雌黄禁未开。得谤祇缘思息斗，多尤可信为怜才。平生一字轻标榜，此后逢人志总灰。
龙眠感怀·其四
作者：钱澄之
朝代：明
体裁：七言律诗

子固文章千载豪，成名何必定风骚。无声勒令黄钟哑，寡和先妨白雪高。但有奇才争欲杀，纵饶綵笔未须操。自嫌拙妇无机杼，不许天边织女劳。
龙隐洞九日
作者：钱澄之
朝代：明

司马搜奇汎菊杯，灵岩生面喜重开。悬崖昨日攀萝上，古道今朝并马来。勒石勋名空岁月，磨碑党籍长莓苔。千秋不数龙山宴，幕下谁非作赋才！
龙隐洞九日
作者：钱澄之
朝代：明
体裁：七言律诗

司马搜奇泛菊杯，灵岩生面喜重开。悬崖昨日攀萝上，古道今朝并马来。勒石勋名空岁月，磨碑党籍长莓苔。千秋不数龙山宴，幕下谁非作赋才。
龙龟寺
作者：钱澄之
朝代：明
体裁：五言律诗

忽寻山径去，荒寺断桥西。龙女埋蛛网，诸天宿燕泥。阶前双虎迹，院后一僧栖。倚杖春风峭，花飞送鸟啼。
龚伯通四十
作者：钱澄之
朝代：明
体裁：七言排律

春风初到帝城边，御柳官梅次第妍。献岁椒花犹满把，元宵灯烛已争然。共称伯也悬弧日，刚是尊公射策年。富贵即从胎里出，聪明真自性灵传。家由科目情难已，身有官资任且悬。堂上德星方瑞世，阶前玉笋又参天。人言齿正当强仕，我羡声能继大贤。更喜老亲闻道后，精神彻夜伴宾筵。
寒食
作者：钱点
朝代：明
体裁：七言律诗

寒食羁途怅未还，浊醪倾倒遣愁颜。塘横积翠烟中柳，门掩斜阳雨后山。相对好花思故侣，每逢佳节忆乡关。千家禁火聊同俗，搔首犹伤滞百蛮。
春日风雨
作者：钱熙
朝代：明
体裁：七言绝句

小室高林雨气微，游蜂冲湿负香归。可怜数树花千片，化作春风一日飞。
步虚词
作者：钱王孙妻
朝代：明

天上春难老，人间日易曛。指挥青鸟使，亲近碧霞君。冠偃蛾眉月，衣裁华岳云。往来灵仗拥，仙乐夜深闻。
题祁荔庄别号
作者：钱璧
朝代：明

谁似高人景致幽，满林嘉荔古溪头。四时雨露根珠盛，五月风晴子姓稠。艳紫好同知己醉，高红留与野猿收。美庄还胜千头橘，可等勋家万户侯。
古木
作者：钱瓒
朝代：明
体裁：五言律诗

直干无枝叶，凄凉古道边。忽疑人独立，遥谓剑孤悬。风过无松韵，春回失柳烟。止堪吟作料，助我笔如椽。
宿罗旧驿
作者：钱瓒
朝代：明
体裁：七言律诗

刳桐小小渡溪船，溪绕山程半野田。清浊鸟声丛翠里，高低茅屋乱峰前。寻芳眼底无穷蕊，聎远林梢一抹烟。自是寸心图报重，敢言劳勚未安眠。
题米敷文烟峦晓景
作者：钱用壬
朝代：明
体裁：七言绝句

江上乱峰生暮烟，隔江遥望水云连。西风战舰今无数，不见米家书画船。
题赵仲穆彦徵画马
作者：钱用壬
朝代：明
体裁：古风

吴兴画马名天下，文采风流美无价。子孙两世皆绝奇，笔意经营亦相亚。分明双马如双龙，玉花对立连钱鬃。圉人缓辔不敢鞚，矫矫似欲鸣长风。却想当年落笔时，省郎侍彩初来归。深庭花落白昼静，红门草绿春风微。回首光阴既非昔，老者已逝难再得。中原武骑更驰奔，展卷令人三叹息。
寄中甫上舍
作者：钱百川
朝代：明

淮清楼头花，白下桥边酒。醉杀少年郎，借问君知否？
村晚
作者：钱百川
朝代：明
体裁：五言律诗

野店唤沽酒，江船争买茶。东风吹浩浩，西日下斜斜。缓步随流水，狂歌踏落花。欣然忘所去，一笑过邻家。
江南曲二首
作者：钱百川
朝代：明

采莲复采莲，采采不捐手。贪摘双头花，拔断连理藕。湖南采莲花，湖北采莲叶。回头见郎来，低头理双楫。
江南曲二首·其一
作者：钱百川
朝代：明

采莲复采莲，采采不捐手。贪摘双头花，拔断连理藕。
江南曲二首·其二
作者：钱百川
朝代：明

湖南采莲花，湖北采莲叶。回头见郎来，低头理双楫。
元日早朝
作者：钱福
朝代：明
体裁：七言律诗

暂遂鹓行觐紫宸，九重仙乐奏芳辰。龙楼高拱星河近，凤历初颁岁月新。曙色渐分三殿晓，钟声散入万家春。小臣共沐恩波渥，愿效华封祝圣神。
少年行
作者：钱福
朝代：明
体裁：乐府曲辞

荻芽新长河豚肥，吴姬作羹俊味稀。金陵子弟快一饱，挟弹走马穿花归。
明日歌
作者：钱福
朝代：明

明日复明日，明日何其多。
我生待明日，万事成蹉跎。
世人若被明日累，春去秋来老将至。
朝看水东流，暮看日西坠。
百年明日能几何？请君听我明日歌。
明日复明日，明日何其多！
日日待明日，万事成蹉跎。
世人皆被明日累，明日无穷老将至。
晨昏滚滚水东流，今古悠悠日西坠。
百年明日能几何？请君听我明日歌。
明日歌
作者：钱福
朝代：明
体裁：诗

明日复明日，明日何其多。我生待明日，万事成蹉跎。世人若被明日累，春去秋来老将至。（若一作：苦）朝看水东流，暮看日西坠。百年明日能几何？请君听我明日歌。（版本一钱鹤滩）明日复明日，明日何其多！日日待明日，万事成蹉跎。世人皆被明日累，明日无穷老将至。晨昏滚滚水东流，今古悠悠日西坠。百年明日能几何？请君听我明日歌。（版本二文嘉）
明日歌
作者：钱福
朝代：明
体裁：诗

明日复明日，明日何其多。
我生待明日，万事成蹉跎。
世人苦被明日累，春去秋来老将至。
朝看水东流，暮看日西坠。
百年明日能几何？请君听我明日歌。
蹴鞠
作者：钱福
朝代：明
体裁：诗

蹴鞠当场二月天，仙风吹下两婵娟。
汗沾粉面花含露，尘扑娥眉柳带烟。
翠袖低垂笼玉笋，红裙斜曳露金莲。
几回蹴罢娇无力，恨杀长安美少年。
拂水雪岩
作者：钱籍
朝代：明

晓来飞雪满千山，人在悬崖断壁间。十里平湖诗思绝，攀萝侧耳听潺湲。
新嫁娘
作者：钱籥
朝代：明
体裁：七言绝句

萧娘新嫁倍含羞，早起妆成促下楼。行到中堂红发面，小姑推著向前头。
秋夜
作者：钱籥
朝代：明
体裁：五言律诗

寂莫逢秋夜，柴门闭夕阴。避人聊借病，用拙得知音。犬吠风生竹，鸦惊雨入林。殷勤怀旧事，空负昔年心。
鹰窠山
作者：钱籥
朝代：明
体裁：五言律诗

孤峰倚天碧，侧径入苍烟。蜡屐还今日，题诗自昔年。磴云生古木，溜响落寒泉。极目沧溟外，蓬瀛一点烟。
苏子游赤壁
作者：钱纲
朝代：明

载酒来游赤壁矶，月明乌鹊夜南飞。披图遥想人何在，山水依然澹夕晖。
苏子游赤壁图
作者：钱纲
朝代：明

月明乌鹊夜南飞，横槊歌残赤壁矶。自有周郎能顾曲，不妨苏子赋星稀。
舟泊常州
作者：钱绅
朝代：明

舟到毗陵日已昏，维舟柳下宿西门。几家灯火桥边市，一曲渔歌郭外村。远树依微寒鸟集，古城寥落暮云屯。相亲喜有同袍客，吟得新诗可细论。
捣练子
作者：钱继振
朝代：明

春睡足，落花平，草架荼睸送晚晴。梅子弄黄茶炙翠，梢头犹剩一声莺。
胥山
作者：钱继振
朝代：明
体裁：五言律诗

吴越成陈迹，空山片石新。堪怜槜李事，犹说霸图人。荒冢伤人马，青编羡画麟。无从寒食节，杯酒荐芳辛。
从饶郡东归过采石
作者：钱继登
朝代：明
体裁：七言律诗

柳絮飞香风满川，鲥鱼价贱不论钱。日昏沙市催收网，雨落江滩好放船。十里一逢留客埠，三春半是养花天。轻衫白袷危樯底，倚看钟山几抹烟。
忆饶郡旧游二首·其一
作者：钱继登
朝代：明
体裁：七言绝句

隔堤野柳环山寺，绕岸红妆倚画楼。恨不湖中了公事，朝朝暮暮住浮洲。
忆饶郡旧游二首·其二
作者：钱继登
朝代：明
体裁：七言绝句

彭泽鲥鱼雪色蚁，馀干沙地鳖如鲐。建昌远饷麻姑酒，快试浮梁御样杯。
昭君怨
作者：钱继登
朝代：明
体裁：词

曾记曲阑高处。缥缈眼波深注。柳外笑吟声。打流莺。月下梨香暗散。雪后兰芽肥绽。更欲比年华。雨馀花。
浣溪沙
作者：钱继登
朝代：明

蝉避浓炎静不哗，东怜伊轧缲丝车。豆棚瓜架野人家。翠荚嫩堪浮茗气，黄鸡肥欲待姜芽。闲搔短发日西斜。
菩萨蛮·索笑轩送梅
作者：钱继登
朝代：明
体裁：词

梅花未忍辞春去。风风雨雨情难住。晓起探芳丛。琼瑶一半空。可怜尘世事。聚散皆如是。莫用苦匆匆。衔杯风雨中。
读高景逸先生遗疏
作者：钱继登
朝代：明
体裁：古风

亦有不义生，权门缔瓜葛。亦有不义死，仓皇自引决。彼生如陈尸，暴露未就穴。彼死亦大惭，鬼面犹蒙甲。公生如霜严，公死如电掣。君恩不敢忘，逆焰不可爇。至今秋池水，冷浸千年血。
送彭观民南归
作者：钱继登
朝代：明
体裁：七言律诗

连床听雨话双归，独马愁看向落晖。懒不作书乡讯远，淡无回味宦情非。穷边客久人偏瘦，泽国秋深蟹正肥。遥忆东山花事尽，空将秋泪湿征衣。
元夕饮吴仲圭墓上
作者：钱继章
朝代：明
体裁：古风

道人死后冰霜在，老梅写出冰霜怪。半枝鳞皴半枝僵，山鬼守根尝夜拜。琉璃却照梅魂归，薜荔为衣女萝带。更阑私语孤月前，我尔行藏本一派。斤斧乌雀不敢辞，严冷如君君自爱。穿街箫鼓渐销歇，林气夜清喧不碍。素琴乱帙同留连，惜兹佳会何时再。西窗月没僧晨兴，抱瓮却浇墓前菜。
园居次韵
作者：钱继章
朝代：明
体裁：七言律诗

土室柴桑洁有痕，移家直欲比桃源。一丛幽竹新添径，几个閒鸥晚到门。小阁静资书卷乱，高轩爽爱夕阳昏。此中何物清娱眼，枫叶芦花共一村。
园居风雨漫成二首·其一
作者：钱继章
朝代：明
体裁：五言律诗

风雨聊萧甚，山窗启闭难。甫能含野景，渐恐著春寒。鞭笋横穿阁，雏花矮近滩。山居无眷属，松竹慰团圞。
园居风雨漫成二首·其二
作者：钱继章
朝代：明
体裁：五言律诗

春岸鸳鸯浦，秋篱橘柚门。閒风欺独树，细雨慰空村。魏晋谈何易，羲皇枕颇尊。客来能宿此，衣染竹苔痕。
水龙吟·咏杨花和东坡韵
作者：钱继章
朝代：明
体裁：词

细风铦似吴刀，剪成了冰花吹坠。但看花落，不睹花开，怎生情思。十五佳人，凝妆未了，纸窗深闭。听侍儿传语，漫天飞絮，今年又、春愁起。乍向碧空飘下。问长条、可容重缀。芳心无奈，紫骝声疾，黄莺声碎。谁伴浮踪，朱樱古陌，碧桃新水。料南来，几树柔枝博尽，了行人泪。
浣溪沙
作者：钱继章
朝代：明
体裁：词

春尽园林褪闹红，阴阴静绿意从容。须眉俱碧住山翁。花卷半阶通履舄，柳开一面出帘栊。管人闲事是东风。
浣溪沙
作者：钱继章
朝代：明
体裁：词

睡损眉黄澹未添，凤屏残麝透花尖。下阶幽梦背人占。柳外疏莺声睨睆，竹边归燕语呢喃。斜风细雨隔重帘。
浪淘沙
作者：钱继章
朝代：明
体裁：词

云意压山尖，故故相黏，绕篱败叶夜重添。不见黄花开一点，孤负陶潜。闷坐了无欢，旧恨新拈，西风一霎卷茅檐。欲买秋光无计可，笑拾榆钱。
满江红·七夕
作者：钱继章
朝代：明
体裁：词

一士萧凉，陈筦簟、小庭閒坐。良宵静、与排瓜果，柳州馀课。儿讶银河无一带，客占喜宿刚双个。道年年、此际订佳期，空传播。霓佩怯，罡轮簸。云裳冷，昏参度。怕广寒孤枕，有人相妒。天上自无情债满，人间不免风流过。叹独携、憔悴庾楼来，谁酬和。
落叶
作者：钱继章
朝代：明
体裁：古风

负薪出南郭，危啸上东门。丈夫志不死，飘泊不足论。归来问黄叶，积坠无晨昏。虽怀剥落感，生气归其根。
谒于忠肃祠
作者：钱继章
朝代：明
体裁：古风

杨公湖海一伟人，诗心剑气山水因。观其精神起落处，磊磊洵与古者邻。我今谒于并谒此，风吹细草如兰芷。头颅堕地非偶然，自令顽懦低眉死。淋漓谁读壁间题，唤起隔叶之黄鹂。嗟哉诗句是何物，枯瓢我欲投深溪。南城日光东市血，一寸丹诚空切切。石人背上纪岁年，高揖松花落如雪。
谒金门
作者：钱继章
朝代：明
体裁：词

斜阳促，弥望暮烟修竹。弱柳堤边芳草屋，一汀云影簇。趁取晚凉新浴，碧槛薄垂冰谷。小院落花香断续，月明风簌簌。
赠徐松之
作者：钱继章
朝代：明
体裁：七言律诗

十年师友痛离群，芝叹无由救蕙焚。蠹简已拚同永锢，虎贲犹复想遗文。高怀枫叶吟边露，细语松涛定后闻。却恐中年损欢趣，共君陶写一溪云。
邺城怀古
作者：钱继章
朝代：明
体裁：七言律诗

横槊高吟善世才，斯人岂肯隐蒿莱。赤符尚属山中裔，紫色先华闰位来。业擅三分心未死，功成百战老还催。冬春射猎秋书史，汉孝廉终亦快哉。
题家孟岸舫
作者：钱继章
朝代：明
体裁：五言律诗

阁以临流胜，斜阳亦带寒。燕莺人共语，竹石水相安。坐客惟蒲褥，藏书耻画栏。静参淳朴意，山好不须观。
鹧鸪天·酬孝峙
作者：钱继章
朝代：明
体裁：词

发短髯长眉有棱，病容突兀怪于僧。霜侵雨打寻常事，仿佛终南石里藤。
闲倚杖，戏临罾。折腰久矣谢无能。熏风未解池亭暑，捧出新词字字冰。
满江红·次王昭仪驿壁韵
作者：钱肃乐
朝代：明

长信宫中，留不住、一枝春色。何处觅、风台月榭，玉楼金阙。树底莺声和梦断，帘前燕翅迎风侧。恨红酣、绿醉也年年，今偏歇。红蜡尽，青蛾灭；隋堤柳，无人识。看胭脂泪落，玉壶凝血。青冢不生边地草，绿珠拚碎高楼月。愿千秋、留取驿中词，应无缺。
寓京有感
作者：钱芹
朝代：明
体裁：五言绝句

陌上花光艳，江边柳色新。异乡千里梦，离思一沾巾。
同邵二泉访一诚秦先生于沙头因游祝山韵
作者：钱荣
朝代：明

十载红尘此胜游，麦风吹雨半湖秋。沿村碧柳眠还起，罨画青山影自浮。范老行藏余百世，太湖吞吐只三州。闲闲鸥鹭飞来去，只笑芦花白了头。
闻德庆命
作者：钱萱
朝代：明
体裁：五言律诗

东去三苗地，青门别旧俦。云鸿秋不到，山鬼昼长游。古树千岩迫，悬崖五月幽。重看回首处，春雨遍郊丘。
新居
作者：钱蔘
朝代：明
体裁：七言绝句

槛边四水碧漪连，竹径花栏白昼眠。莫笑西泉生计拙，煮茶酿酒自年年。
夜集三塔山房怀玉阳颐山二丈
作者：钱薇
朝代：明
体裁：七言律诗

渺渺云山隔几重，每于胜地忆过逢。清吟独对尊前月，高坐双携硖上峰。僧到讲堂时拂麈，客来山寺骤鸣钟。昔年曾结东林社，回首徒怜去住踪。
新茶
作者：钱薇
朝代：明
体裁：五言绝句

欲向阳羡游，春雨阻行楫。山僧携满笼，门前挂青笠。
芦沟桥西村庄
作者：钱薇
朝代：明
体裁：七言律诗

芦沟桥西开隐扉，方塘曲槛故依依。帝城遥望云龙护，高馆閒随野鹿归。落日远山明断塔，暮烟衰柳带馀晖。清溪小艇堪忘世，忽忆江南旧钓矶。
赠吕东汇银台
作者：钱薇
朝代：明
体裁：五言律诗

蓟门十载别，此日意何如。济世馀三策，谋身合二疏。浮踪寄天地，真乐自樵渔。好借卢敖杖，周行五岳墟。
《西湖杂感》二十首
作者：钱谦益
朝代：明

板荡凄凉忍再闻？烟峦如赭水如焚。白沙堤下唐时草，鄂国坟边宋代云。树上黄鹂今作友，枝头杜宇昔为君。昆明劫后钟声在，依恋湖山报夕曛。潋艳西湖水一方，吴根越角两茫茫。孤山鹤去花如雪，葛岭鹃啼月似霜。油壁轻车来北里，梨园小部奏西厢。而今纵会空王法，知是前尘也断肠。杨柳桃花应劫灰，残鸥剩鸭触舷回。鹰毛占断听莺树，马矢平填放鹤台。北岸奔腾潮又到，南枝零落鬼空哀。争怜柳市高楼上，银烛金盘博局开。先王祠庙枕湖濆，堕泪争看忠孝文。垂乳尚传天目谶，射潮空望水犀军。千年肸蚃燃阴火，尽日灵旗卷暮云。双泪何辞湿阶墄，罗平怪鸟正纷纭。宰树丰碑一水湄，金牌终古事参差。攒宫麦饭无寒食，赐庙椒浆有岁时。歌舞梦华前代恨，英雄复汉后人思。青城反复如偿博，只恨幽兰一烬迟。昔叩于公拜绿章，拟征楛矢靖东方。鸱夷灵爽真如在，铜狄灾氛实告祥。地戛龙吟翻水窟，天回电笑闪湖光。残灯仿佛朱衣语，梦断潮声夜殷床。佛灯官烛古珠宫，二十年前两寓公。画笔空濛山过雨，诗情淡荡水微风。断桥春早波吹绿，灵隐秋深叶染红。白鹤即看城郭是，归来华表莫匆匆。西泠云树六桥东，月姊曾闻下碧空。杨柳长条人绰约，桃花得气句玲珑。笔林研匣芳华里，翠袖香车丽日中。今日一灯方丈室，散花长侍净名翁。堤走沙崩小劫移，桃花剺面柳攒眉。青山无复呼猿洞，绿水都为饮马池。鹦鹉改言从靺鞨，猕猴换舞学高丽。只应鹫岭峰头死，却悔飞来竺国时。方袍潇洒角巾偏，才上红楼又画船。修竹便娟调鹤地，春风蕴藉养花天。蝶过柳苑迎丹粉，莺坐桃堤候管弦。不是承平好时节，湖山容易著神仙。匼匝湖山锦绣窠，腥风杀气入偏多。梦儿亭里屯蛇豕，教妓楼前掣骆驼。粉蝶作灰犹似舞，黄莺避弹不成歌。嘶风朔马中流饮，顾影相蹄怕绿波。岂独湖山笑突如，珠林宝网亦丘墟。消沉泡幻看金鲫，警策浮生听木鱼。藕孔刀兵三劫炽，莲花刻漏六时疏。于今顶礼云栖老，拥卫人天五百余。天地为笼信可哀，南屏旧隐谪仙才。遗庐尚有孤花在，吊客徒闻独鹤回。渍酒青鞋褰宿莽，题诗红袖拂荒苔。太平宰相曾招隐，矫首云霞海上来。东海桑田事岂诬，藏舟夜壑本良图。摸金山欲移三竺，蒸土陂应决两湖。地媪荒凉忧竭泽，波神刺促怨投珠。不知系缆江头石，曾见秦人筑塞无？冷泉净寺可怜生，雨血风毛作队行。罗刹江边人饲虎，女儿山下鬼啼莺。漏穿夕塔烟烽影，飘瞥晨钟鼓角声。夜雨滴残舟淅沥，不须噩梦也心惊。建业余杭古帝丘，六朝南渡尽风流。白公妓可如安石，苏小湖应并莫愁。戎马南来皆故国，江山北望总神州。行都宫阙荒烟里，禾黍丛残似石头。珠衣宝髻燕湖滨，翟茀貂蝉一样新。南国元戎皆使相，上厅行首作夫人。红灯玉殿催旌节，画鼓金山压战尘。粉黛至今惊毳帐，可知豪杰不谋身。冬青树老六陵秋，恸哭遗民总白头。南渡衣冠非故国，西湖烟水是清流。早时朔漠翎弹怨，它日居庸宇唤休。苦恨嬉春杨铁史，故宫诗句咏红兜。东风依旧起青蘋，不为红梅浣北尘。鼓箧儒生陈玉历，开堂禅子祝金轮。青衣苦效侏离语，红粉欣看回鹘人。他日西湖志风土，故应独少宋遗民。罨画西湖面目非，峰峦侧堕水争飞。云庄历乱荷花尽，月地倾颓桂子稀。莺断曲裳思旧树，鹤髡丹顶悔初衣。今愁古恨谁消得，只合腾腾放棹归。
《西湖杂感》二十首·其一
作者：钱谦益
朝代：明

板荡凄凉忍再闻？烟峦如赭水如焚。白沙堤下唐时草，鄂国坟边宋代云。树上黄鹂今作友，枝头杜宇昔为君。昆明劫后钟声在，依恋湖山报夕曛。
《西湖杂感》二十首·其九
作者：钱谦益
朝代：明

堤走沙崩小劫移，桃花剺面柳攒眉。青山无复呼猿洞，绿水都为饮马池。鹦鹉改言从靺鞨，猕猴换舞学高丽。只应鹫岭峰头死，却悔飞来竺国时。
《西湖杂感》二十首·其二
作者：钱谦益
朝代：明

潋艳西湖水一方，吴根越角两茫茫。孤山鹤去花如雪，葛岭鹃啼月似霜。油壁轻车来北里，梨园小部奏西厢。而今纵会空王法，知是前尘也断肠。
《西湖杂感》二十首·其五
作者：钱谦益
朝代：明

宰树丰碑一水湄，金牌终古事参差。攒宫麦饭无寒食，赐庙椒浆有岁时。歌舞梦华前代恨，英雄复汉后人思。青城反复如偿博，只恨幽兰一烬迟。
《西湖杂感》二十首·其八
作者：钱谦益
朝代：明

西泠云树六桥东，月姊曾闻下碧空。杨柳长条人绰约，桃花得气句玲珑。笔林研匣芳华里，翠袖香车丽日中。今日一灯方丈室，散花长侍净名翁。
《西湖杂感》二十首·其六
作者：钱谦益
朝代：明

昔叩于公拜绿章，拟征楛矢靖东方。鸱夷灵爽真如在，铜狄灾氛实告祥。地戛龙吟翻水窟，天回电笑闪湖光。残灯仿佛朱衣语，梦断潮声夜殷床。
《西湖杂感》二十首·其十
作者：钱谦益
朝代：明

方袍潇洒角巾偏，才上红楼又画船。修竹便娟调鹤地，春风蕴藉养花天。蝶过柳苑迎丹粉，莺坐桃堤候管弦。不是承平好时节，湖山容易著神仙。
《西湖杂感》二十首·其十一
作者：钱谦益
朝代：明

匼匝湖山锦绣窠，腥风杀气入偏多。梦儿亭里屯蛇豕，教妓楼前掣骆驼。粉蝶作灰犹似舞，黄莺避弹不成歌。嘶风朔马中流饮，顾影相蹄怕绿波。
《西湖杂感》二十首·其十七
作者：钱谦益
朝代：明

珠衣宝髻燕湖滨，翟茀貂蝉一样新。南国元戎皆使相，上厅行首作夫人。红灯玉殿催旌节，画鼓金山压战尘。粉黛至今惊毳帐，可知豪杰不谋身。
《西湖杂感》二十首·其十九
作者：钱谦益
朝代：明

东风依旧起青蘋，不为红梅浣北尘。鼓箧儒生陈玉历，开堂禅子祝金轮。青衣苦效侏离语，红粉欣看回鹘人。他日西湖志风土，故应独少宋遗民。
《西湖杂感》二十首·其十二
作者：钱谦益
朝代：明

岂独湖山笑突如，珠林宝网亦丘墟。消沉泡幻看金鲫，警策浮生听木鱼。藕孔刀兵三劫炽，莲花刻漏六时疏。于今顶礼云栖老，拥卫人天五百余。
《西湖杂感》二十首·其十八
作者：钱谦益
朝代：明

冬青树老六陵秋，恸哭遗民总白头。南渡衣冠非故国，西湖烟水是清流。早时朔漠翎弹怨，它日居庸宇唤休。苦恨嬉春杨铁史，故宫诗句咏红兜。
《西湖杂感》二十首·其十六
作者：钱谦益
朝代：明

建业余杭古帝丘，六朝南渡尽风流。白公妓可如安石，苏小湖应并莫愁。戎马南来皆故国，江山北望总神州。行都宫阙荒烟里，禾黍丛残似石头。
《西湖杂感》二十首·其十四
作者：钱谦益
朝代：明

东海桑田事岂诬，藏舟夜壑本良图。摸金山欲移三竺，蒸土陂应决两湖。地媪荒凉忧竭泽，波神刺促怨投珠。不知系缆江头石，曾见秦人筑塞无？
《西湖杂感》二十首·其四
作者：钱谦益
朝代：明

先王祠庙枕湖濆，堕泪争看忠孝文。垂乳尚传天目谶，射潮空望水犀军。千年肸蚃燃阴火，尽日灵旗卷暮云。双泪何辞湿阶墄，罗平怪鸟正纷纭。
一叹示士龙
作者：钱谦益
朝代：明
体裁：七言律诗

一叹依然竟陨霜，乌头马角事茫茫。及门弟子同关索，薄海僧徒共炷香。百口累人藏复壁，千金为客掩壶浆。昭陵许哭无多泪，要倩冯班恸一场。
一年
作者：钱谦益
朝代：明
体裁：七言律诗

一年天子小朝廷，遗恨虚传覆典刑。岂有庭花歌后阁，也无杯酒劝长星。吹唇沸地狐群力，剺面呼风蜮鬼灵。奸佞不随京雒尽，尚流馀毒螫丹青。
一月五日山庄作
作者：钱谦益
朝代：明
体裁：古风

老梅放繁花，回此世界春。信知诸天树，逆风始香闻。日近山容鲜，气至鸟语新。涧泉长前陂，悬流隔通津。花红来驻此，多谢桃源人。
丁亥夏题海客钓鳌图四首·其一
作者：钱谦益
朝代：明
体裁：七言绝句

海客垂纶入淼茫，新添水槛揽扶桑。崆峒仗与羲和沓，安得乘槎漾水旁。
丁亥夏题海客钓鳌图四首·其三
作者：钱谦益
朝代：明
体裁：七言绝句

阴火初销黑浪迟，投竿错饵自逶迤。揬他海底珠如月，恰是骊龙昼睡时。
丁亥夏题海客钓鳌图四首·其二
作者：钱谦益
朝代：明
体裁：七言绝句

贝阙珠宫不可寻，六鳌风浪正阴森。桑田沧海寻常事，罢钓何须叹陆沉。
丁亥夏题海客钓鳌图四首·其四
作者：钱谦益
朝代：明
体裁：七言绝句

老马为驹气似虹，行年八十未称翁。劳山拂水双垂钓，东海人称两太公。
丁卯元日
作者：钱谦益
朝代：明
体裁：七言律诗

一樽岁酒拜庭除，稚子牵衣慰屏居。奉母犹欣餐有肉，占年更喜梦维鱼。钩帘欲迓新巢燕，涤砚还疏旧著书。旋了比邻鸡黍局，并无尘事到吾庐。
丁卯十月书事四首·其一
作者：钱谦益
朝代：明
体裁：七言律诗

道涂好语沸儿童，扶杖欢呼我亦同。斗柄巳闻归圣主，冰山何事倚群公。阿珰总曳尚书履，颂厂还乘御史骢。勇退史应书阿母，拜章先出掖庭中。
丁卯十月书事四首·其三
作者：钱谦益
朝代：明
体裁：七言律诗

秋窗晴日影迟迟，午梦初醒黍罢炊。独对空枰尝敛手，每临残局更谈棋。霜清狡兔争营窟，月白惊乌尽拣枝。一著虽低差较稳，且依旁角守茅茨。
丁卯十月书事四首·其二
作者：钱谦益
朝代：明
体裁：七言律诗

丝纶阁下竞津涂，杨李诸公不可呼。夏屋栋应书梓匠，明堂棁亦画侏儒。羹调众口须兼味，船急中流仗一壶。共道微垣新气象，天枢旁看四星无。
丁卯十月书事四首·其四
作者：钱谦益
朝代：明
体裁：七言律诗

黄门北寺狱频仍，录牒刊章取次徵。死后故应来大鸟，生时岂合点青蝇。苍茫野哭忧邦国，寂寞家居念友朋。痛定不堪重拭泪，清斋勤礼佛前灯。
丁卯孟秋闻时享太庙作
作者：钱谦益
朝代：明
体裁：七言律诗

清露晨流肃羽旄，上公升拜朵云高。殊勋久冠貂蝉列，圣主初辞祼献劳。九庙神灵还陟降，千官趣走倍莙蒿。遗民旧日叨陪祀，亲见曾孙奠黍萧。
丁家水亭再别栎园
作者：钱谦益
朝代：明
体裁：七言律诗

灯晕离筵酒不波，同云酿雪暗秦河。人于患难心知少，事值间关眉语多。鼓角三更庄舄泪，残棋半局鲁阳戈。荔枝酝熟鲈鱼美，醉倚银筝续放歌。
丁家水亭再别栎园
作者：钱谦益
朝代：明

镫晕离筵酒不波，同云酿雪暗秦河。人于患难心知少，事值间关眉语多。鼓角三更庄舄泪，残棋半局鲁阳戈。荔支酝熟鲈鱼美，醉倚银筝续放歌。
丁未春与李三长蘅下第并马过滕县贳酒看花巳十四年矣感叹旧游如在宿昔作此诗以寄之
作者：钱谦益
朝代：明
体裁：古风

滕县春来花万树，花白花红夹烟雾。交加嫩繠欺艳阳，灼烁繁英照日暮。今我来时秋巳老，柳秃槐黄陨霜露。风雨依稀下第身，莺花指点停车路。与君过此十四春，日月如梭事错互。青春作伴更几回，紫陌看花是前度。花开花落下成溪，征人合沓从此去。花前掉臂去复来，纵见花开有何趣。羡君真作淡荡人，閒郎牵舟湖上住。山僧扣门分盘餐，榜人刺舟乞绢素。西湖烟水收渌波，灵隐霜林放红雨。征途茫茫君倘忆，清梦悠悠我难赴。推寻旧迹如见君，花白如银咏君句。沈吟感叹日欲西，为君酹酒田文墓。
丁老行送丁继之还金陵兼简林古度
作者：钱谦益
朝代：明
体裁：古风

西风飒拉催繁霜，江枫落红岸草黄。丁老裹粮自白下，贺我八十来江乡。干戈满地舟舰断，五百里如关塞长。阖闾城上昼吹角，閟宫清庙围棋枪。黑风愁云暗天地，飞雁不敢过回塘。况闻伐守连下邑，埘鸡篱犬皆惊惶。江村别有小国土，嘉宾芳晏乐未央。撞钟伐鼓将进酒，停杯三叹非所当。汉东孙子今为庶，罗平妖鸟纷披猖。碧天化日在何许，三千那得花满堂。丁老执杯劝我饮，请开笑口毋傍徨。我家添丁号长耳，三岁只解呼爷娘。公今儿女并玉立，开筵逐日分辈行。已看今孙就东阁，更有快婿升东床。维摩天女并潇洒，木公金母相扶将。彭城老祖年八百，曾孙八十真儿郎。赵州明年始行脚，太公满百方鹰扬。庭前红豆旋结实，蟠桃一颗公初尝。且垂双眉覆尘壒，共撑老眼看沧浪。我闻拊髀起称善，大笑敬举君之觞。酒酣摩腹订要约，百岁未满须放狂。古人置酒便称寿，何待燕喜吹笙篁。老夫顽钝未得死，南郊正报垂星芒。明年清秋再过我，叉衣拍手谈沧桑。乳山道士八十二，头童眼眵学力强。桐城方生年五十，诗兼数子格老苍。二公过从约已宿，间阻正苦无舟航。归携此诗共抵掌，相顾便欲凌奔苍。君如再鼓京江柁，方舟定载林与方。
丁菡生挽词
作者：钱谦益
朝代：明
体裁：七言律诗

青简封遗手迹新，邮书讣告不盈旬。铜盘辞去催长夜，玉札传来促侍宸。早岁梦松成底事，千年化鹤更何人。立亡坐脱如弹指，童耄观河又一巡。
丁酉仲冬十有七日长至礼佛大报恩寺偕石溪诸道人然灯绕塔乙夜放光应愿欢喜敬赋二十韵纪其事
作者：钱谦益
朝代：明
体裁：七言排律

空门至日拜空王，肃穆炉烟玉几旁。是夜然灯多宝塔，此心祈见白毫光。钟鸣围绕高低级，梵罢低徊左右箱。良久下方仍黑暗，少焉东壁破昏黄。科头老衲惊呼急，秃袖中宫指顾详。昱曜乍看银色涌，晶荧谛视玉毫长。一重栏楯明初地，半壁琉璃映十方。钩锁金铺连白道，瀰漫碧落隐红墙。水晶宫阙遥分影，天汉星文暗助芒。共说丹垆呈变幻，又言火树漾低昂。似悬荔子银青色，欲落蒲萄紫翠瓤。交络倩谁排帝网，铺舒那得截云昉。露盘莹烛如移级，雕角搓挪欲差行。斫树不愁伤玉斧，雨花还喜见金床。红绡夜静香为界，白氎僧归月在廊。舍利冥心观掌果，灯轮弹指敛毫芒。长依慧火消灰劫，但倚光严入道场。欢极身云都涌现，归来毛孔亦清凉。帝心鸿朗开三宝，佛日弘明长一阳。大地何曾忘玉镜，并天还欲理珠囊。慈恩盛事人能记，乙夜斋宫每降香。
丁酉长至宿长干禅榻
作者：钱谦益
朝代：明
体裁：七言律诗

登台无笔可书祥，长至长干拜履长。佛日也应添一线，岁华聊复记三阳。灰飞玉琯吹禅火，月傍金轮助塔光。夜静花宫喧鼓角，梦回肠断殿东廊。
七十答人见寿
作者：钱谦益
朝代：明
体裁：七言律诗

七十馀生底自嗟，有何鳞爪向人誇。惊闻悉窣床头蚁，羞见彭亨道上蛙。著眼空花多似絮，撑肠大字少于瓜。三生悔不投胎处，罩饭僧坊卖饼家。
七夕四绝句·其一
作者：钱谦益
朝代：明
体裁：七言绝句

月帐星桥云髻鬟，经年怨别泪潸潸。凭君莫道天河阔，只在盈盈一水閒。
七夕四绝句·其三
作者：钱谦益
朝代：明
体裁：七言绝句

云阶索莫暂经过，素手依然弄玉梭。赖有七襄机度日，不然其奈九秋何。
七夕四绝句·其二
作者：钱谦益
朝代：明
体裁：七言绝句

虚将黼黻擅朱颜，咫尺星河断往还。但使牵牛能伏轭，更将馀巧乞人閒。
七夕四绝句·其四
作者：钱谦益
朝代：明
体裁：七言绝句

牵牛求配苦蹉跎，织女机丝患巧多。乌鹊可怜无一事，头童尾秃为填河。
七月廿三日舟过仲家浅闸戏作长句书李文正公诗卷后
作者：钱谦益
朝代：明
体裁：古风

成弘作者谁其选，茶陵落笔成瑚琏。先民大雅存典刑，后辈轻浮弃永隽。我行箧贮麓堂诗，今日舟经仲家浅。闸门崔嵬不似昔，顽石半泐水声泫。樯摧楫倒俨号咷，船月低昂想仰俛。摹画景物诗有声，雄快壹似并刀剪。公生遭逢休明世，不出国门步鼎铉。宫壸法酒草词头，玉堂大字挥禁扁。生平困踣此闸边，聊用作诗志小蹇。嗟我不辰逢百罹，五年去国两乘艑。津吏面生呵单行，长年眼熟笑重趼。关河鹿鹿舟作庐，津途涓涓水在甗。百场上水一下滩，十度扣闸九闭楗。舟行过浅一叹嗟，酌酒苍茫酹济沇。酒酣伸纸继公后，诗成自笑笔力软。
七月朔日含光法师驻锡红豆村谈玄累日石师潘老赋听法诗拈华严玄谈四字为韵如次奉和·其一
作者：钱谦益
朝代：明
体裁：七言律诗

伊蒲盛馔只茶瓜，执麈摇松影未斜。片滴味全诸海水，十玄门具一莲华。经函日照分龙鬣，团扇风清起象牙。身在普光明殿里，无容赞叹手频叉。
七月朔日含光法师驻锡红豆村谈玄累日石师潘老赋听法诗拈华严玄谈四字为韵如次奉和·其三
作者：钱谦益
朝代：明
体裁：七言律诗

鸯伽六术并三玄，穴纸分明见大千。世界莲华咸法尔，手中叶物总茫然。身云坐向千光涌，心月行依百器圆。兰�花针谁拾得，莫将瞽眼说随缘。
七月朔日含光法师驻锡红豆村谈玄累日石师潘老赋听法诗拈华严玄谈四字为韵如次奉和·其三
作者：钱谦益
朝代：明
体裁：七言律诗

鸯伽六术并三玄，穴纸分明见大千。世界莲华咸法尔，手中叶物总茫然。身云坐向千光涌，心月行依百器圆。兰𦿆花针谁拾得，莫将瞽眼说随缘。
七月朔日含光法师驻锡红豆村谈玄累日石师潘老赋听法诗拈华严玄谈四字为韵如次奉和·其二
作者：钱谦益
朝代：明
体裁：七言律诗

清斋燕处得香严，落落圆音解缚黏。两镜金容光互摄，千珠帝网影交拈。披襟净月常悬座，凭几凉风自捲帘。重向雪山餐药树，始知食蜜未为甜。
七月朔日含光法师驻锡红豆村谈玄累日石师潘老赋听法诗拈华严玄谈四字为韵如次奉和·其四
作者：钱谦益
朝代：明
体裁：七言律诗

浮生如听魇人谈，雪顶方依除馑男。身座肉灯思往劫，纸皮墨骨誓新参。日光定处天宫上，烟水行时古庙南。弹指即看楼阁启，宵来弥勒许同龛。
万历已未李三长蘅下第南归尹二孔昭为诗送之有云海畔逢钱大叮咛莫作痴念故人赠处之义每为涕洟今年春长蘅又下世矣泫然有作书示两家子弟
作者：钱谦益
朝代：明
体裁：七言律诗

哀乐中年自不堪，每嗟诗句重开函。叮咛苦语还钱大，收拾遗文到李三。交友旋如频剥笋，身名聊似半僵蚕。一言赠处非容易，嘱累诸孤莫漫谈。
三叠韵荅孟阳慰余哭子作
作者：钱谦益
朝代：明
体裁：七言律诗

中酒心情不自持，如魔似病搅人思。懵腾残梦花飞候，寂寞空梁燕去时。老觉繁霜侵鬓早，愁看明月入怀迟。凭君一笑聊相共，开口来朝更向谁。
三叠韵谢藐姑太仆送酒
作者：钱谦益
朝代：明
体裁：七言排律

羁怀廓落向谁谈，尺五空瞻韦杜南。官罢门闲犹自可，酒乾壶尽更难堪。知君自爱新封郡，念我谁怜旧盍簪。顾影陶潜惟有一，挥杯李白不成三。尊盈何意劳相送，瓶罄从兹遂不惭。杜宇谋归身未得，提壶劝饮耳先谙。料量未敢倾三雅，斟酌应须醉二参。洗盏光先浮绿蚁，当歌兴巳动春蚕。枯肠发发浇成浪，醉眼腾腾看作岚。草圣张颠真我友，逃禅苏晋与同龛。典刑宛矣柔而旨，琴瑟依然乐且耽。荡涤三年忘昔梦，懵腾十指出馀酣。解酲赖有春前茗，下物还馀霜后柑。传语时人应大笑，不知谁黠又谁憨。
三月七日发灊口径杨干寺踰石砧岭出芳村抵祥符寺
作者：钱谦益
朝代：明
体裁：古风

黟山崚嶒比华尊，连冈属岭为重门。我从灊口旋登顿，裴徊芗石过芳村。山嶞谷袭水见底，滩声半出烟岚里。千丛竹筱衣石壁，一径落花被流水。茅屋人家类古初，横枕溪流架树居。白足女郎齐碓蕨，平头儿子半叉鱼。路出谼中山始放，黄山轩豁见容状。一簇莲花拥阊阖，千仞天都展屏障。旋观溪谷相回萦，浮溪如却容溪迎。溪流环山山绕谷，周遭匼匝如列城。玆山延袤蕴灵异，千里坤舆尽扶侍。倒写万壑流秽恶，离立千山护空翠。天心地肺杳难推，明日悬厓杖策时。一重一掩吾肺腑，到此方知杜老诗。
三月三日泛舟即事十二韵
作者：钱谦益
朝代：明
体裁：五言排律

风光雨又晴，上已更清明。节候今年异，遨游此日并。烟岚开水国，云锦蔽山城。岸绿攀还折，堤青踏欲平。执兰修故事，插柳惜芳情。新火红妆出，香尘翠袖生。就花拈舞蝶，拣树听啼莺。沿溯移舟缓，盘回去马争。欢娱穷日夕，燕赏及时清。醉眼牵花影，归心殢鸟声。酒依金谷数，诗儗丽人行。禊毕还相贺，春衫试体轻。
三月二日遵王生第五雏走笔驰贺
作者：钱谦益
朝代：明
体裁：五言排律

闾溢新春燕，门悬浃岁弧。笑才看哑哑，泣又听呱呱。绣褓绷方燥，金盘浴尚濡。作花桃有实，落子桂为株。戏逐鸠车后，名将骠骑俱。带看围宝玉，架许攫珊瑚。禖祝词频削，獐书错屡摹。方当歌燕婉，莫谩谑鸠荼。学士九男颂，尚书百子图。预愁东涧老，名字尽肠刳。
三月廿四日过钓台有感
作者：钱谦益
朝代：明
体裁：七言绝句

严濑曈曈旭日馀，桐江泷尽挂帆初。老夫自有渔湾在，不用先生买菜书。
三月朔日谒玄天太素宫是世庙禖祀所建
作者：钱谦益
朝代：明
体裁：七言律诗

先帝祈年肸蚃闻，紫坛降节正氤氲。金茎上直虚危位，银榜亲书天地文。东海几经龙汉劫，北宫长列羽林军。绿章秘祝无多语，愿指灵旗荡祲氛。
三次申字韵示茂之
作者：钱谦益
朝代：明
体裁：七言律诗

忠驱义感为君亲，袒臂横呼扫万人。颠倒裳衣徒有泪，飞腾骨肉已无身。三秦驷铁先诸夏，九庙樱桃及仲春。砚北老生欣草檄，腐毫拳指一齐申。
三良诗 其一 段贤良含素
作者：钱谦益
朝代：明
体裁：古风

段生湖海士，矫志营儒术。道心既渟泓，侠气亦迸逸。臂鹰弄丸剑，亡羊视佔毕。结客少年场，抠衣大儒室。玄纁有道聘，铜墨邑宰秩。折腰耻鸣琴，蒿目忧化瑟。投劾谢京华，襆被返蓬荜。汝雒弥祲氛，汴宋连狂獝。奔窜咸戴头，迎降多屈膝。拊心念多垒，奋袂起投笔。部署及妇女，馈饷罄饠饆。孤城我援绝，悉众贼势壹。冲梯舞崔嵬，炮石碎觱栗。城陷尸撑柱，巷战血泌瀄。堂堂马翰林，并马困绠繘。生得齐慨慷，逼降互呵叱。南云敢后死，臧洪意同日。圣朝崇死优，所司奏报失。千秋万祀后，双庙应崒嵂。余昔坐钩党，讼系拘请室。子来访幽囚，再拜慰茧疾。遂请职橐饘，奋欲负斧锧。重趼赴函丈，酹酒祝元吉。昂藏论节义，憔悴数国恤。盈朝谁负担，举世尽巾栉。植冠发如竿，流吻涎欲溢。斯人犹在眼，其言良可质。篝灯见光芒，抠衣想削戌。哭罢霜满天，诗成月东出。入户长叹息，阴风助啾唧。
三良诗 其三 高侍郎平仲
作者：钱谦益
朝代：明
体裁：古风

平仲巡两河，揽辔出西台。勍寇方燎原，宛雒荡劫灰。移师围大梁，投鞍成覆敦。登陴七昼夜，死守凭崔嵬。累卵我势急，中目贼焰推。保汴唯女劳，国功帝念哉。遂膺全豫寄，旌节焕昭回。解严踰夏秋，悉众贼复来。长堑截飞鸟，巨炮轰殷雷。潜隧穿地裂，梯冲舞风颓。及堞骨相柱，薰穴尸成堆。负户我告病，濡褐敌未衰。是时诸道兵，左次大河隈。半夜朱仙镇，十万溃喧豗。沈城声援绝，馈运角道隤。擂石尽发栋，陈焦资炊骸。噬指徒恸哭，大临谁告哀。河伯为解围，洪流夜击礧。我师既北徙，贼戈亦南回。优诏许休沐，宠秩旌厥能。还家甫抹马，虏入沂城隳。抗辞骂凶丑，并命捐匹侪。吁嗟忠壮士，纠纆罹凶灾。贼锋乍撞㧙，奴刃旋提搥。自从兵兴后，屠溃自相偕。金柝不夜击，和门尝昼开。九攻敌巳穷，三板志不乖。方镇皆斯人，王略宁未恢。何当大星陨，坐见长城坏。我非哭其私，惜此天下才。
三良诗 其二 汪中丞岁星
作者：钱谦益
朝代：明
体裁：古风

汪子循良吏，斤斤饬簠簋。修谨固足多，剸割亦可倚。一朝拥旄纛，三秦为赐履。雄边当重寄，岂能称指使。况复覆军馀，兵残将亦弛。惊魂怯鼓鼙，败气蒙壁垒。贼兵下宛雒，军威捲熊耳。乘胜围郾城，援师绝蜉蚁。牵率残伤卒，长驱与角抵。贼遂拔围来，其行疾如鬼。士饱如狼噬，马腾竞帆驶。我师不能军，辙乱复旗靡。哀哉二万人，刲屠尽羊豕。堂堂大中丞，孤身策马箠。首已离鱼剑，胸犹集猬矢。呜呼数年来，盗贼易纲纪。奕棋国谋误，儿戏师律否。武夫保项领，文臣涂脑髓。项城傅丧元，襄城汪折趾。甲弃战场外，马归贼营里。徵兵抟泥沙，催战促刻晷。但知赴期会，谁复量彼已。归元国子生，免胄先轸喜。三败谁能反，一死亦可矣。忆子为郎时，矫时柱顽鄙。抗论每仰屋，愤盈或抵几。裹革固所期，舆尸亦求是。哀哉殉国心，耿耿殁犹视。长歌聊慰藉，人生会有死。不见韩城相，低头向槃水。
三良诗·段贤良含素
作者：钱谦益
朝代：明

段生湖海士，矫志营儒术。道心既渟泓，侠气亦迸逸。臂鹰弄丸剑，亡羊视占毕。结客少年场，抠衣大儒室。元纁有道聘，铜墨邑宰秩。折腰耻鸣琴，蒿目忧化瑟。投劾谢京华，补被返蓬筚。汝雒弥祲氛，汴宋连狂獝。奔窜咸戴头，迎降多屈膝。拊心念多垒，奋袂起投笔。部署及妇女，馈饷罄饠饆。孤城我援绝，悉众贼势壹。冲梯舞崔嵬，炮石碎觱栗。城陷尸撑柱，巷战血泌瀄。堂堂马翰林，并马困绠繘。生得齐慷慨，逼降互呵叱。南云敢后{阝疋}。臧洪意同日。圣朝崇死优，所司奏报失。千秋万祀后，双庙应崒嵂。余昔坐钩党，讼系拘请室。子来访幽囚，再拜慰幽疾。遂请职橐饘，奋欲负斧锧。重趼赴函丈，酹酒祝元吉。昂藏论节义，憔悴数国恤。盈朝谁负担，举世尽巾栉。植冠发如竿，流吻涎欲溢。斯人犹在眼，其言良可质。篝镫见光芒，抠衣想削戌。哭罢霜满天，诗成月东出。入户长叹息，阴风助啾唧。
三良诗·汪中丞岁星
作者：钱谦益
朝代：明

汪子循良吏，斤斤饬簠簋。修谨固足多，剸割亦可倚。一朝拥旄纛，三秦为赐履。雄边当重寄，岂能称指使。况复覆军余，兵残将亦弛。惊魂怯鼓鼙，败气蒙壁垒。贼兵下宛雒，军威卷熊耳。乘胜围郾城，援师绝蜉蚁。牵率残伤卒，长驱与角牴。贼遂拔围来，其行疾如鬼。士饱如狼噬，马腾竞帆驶。我师不能军，辙乱复旗靡。哀哉二万人，刲屠尽羊豕。堂堂大中丞，孤身策马箠。首已离鱼剑，胸犹集猬矢。呜呼数年来，盗贼易纲纪。弈棋国谋误，儿戏师律否。武夫保项领，文臣涂脑髓。项城傅宗龙丧元，襄城汪折趾。甲弃战场外，马归贼营里。徵兵抟泥沙，催战促刻晷。但知赴期会，谁复量彼己。归元国子生，免胄先轸喜。三败谁能久，一死亦可矣。忆子为郎时，矫时柱顽鄙。抗论每仰屋，愤盈或抵几。裹革固所期，舆尸亦求是。哀哉殉国心，耿耿殁犹视。长歌聊慰藉，人生会有死。不见韩城相，低头向槃水。
三良诗·高侍郎平仲
作者：钱谦益
朝代：明

平仲巡两河，揽辔出西台。就寇方燎原，宛雒荡劫灰。移师围大梁，投鞍成覆敦。登陴七昼夜，死守凭崔嵬。累卵我势急，中目贼焰推。保汴唯汝劳，国功帝念哉。遂膺全豫寄，旌节焕昭回。解严逾夏秋，悉众贼复来。长堑截飞鸟，巨炮轰殷雷。潜队穿地裂，梯冲舞风颓。及堞骨相柱，薰穴尸成堆。负户我告病，濡褐敌未衰。是时诸道兵，左次大河隈。半夜朱仙镇，十万溃喧豗。沈城声援绝，馈运甬道隤。擂石尽发栋，陈焦资炊骸。噬指徒恸哭，大临谁告哀。河伯为解围，洪流夜击礌，我师既北徙，贼戈亦南回。优诏许休沐，宠秩旌厥能。还家甫抹马，虏入沂城隳。抗辞骂凶丑，并命捐匹侪。吁嗟忠壮士，纠缠罹凶灾。贼锋乍撞㧙，奴刃旋提捶。自从兵兴后，屠溃自相偕。金柝不夜击，和门尝昼开。九攻敌已穷，三板志不乖。方镇皆斯人，王略宁未恢。何当大星陨，坐见长城坏。我非哭其私，惜此天下才。
上元后二日闻诸公贬谪之作偶作·其一
作者：钱谦益
朝代：明
体裁：七言绝句

黄金台畔夕阳红，衰草丛残郭隗宫。应是上林春未足，萧萧落叶满东风。
上元后二日闻诸公贬谪之作偶作·其二
作者：钱谦益
朝代：明
体裁：七言绝句

无花无酒落灯天，粥冷灰寒似禁烟。我自中风人暴病，口呿目眙枉相怜。
上元夜同河东君泊舟虎丘西溪小饮沈璧甫斋中
作者：钱谦益
朝代：明

西丘小筑省喧阗，微雪疏帘炉火前。五女共依方丈室，金床仍见雨花天。寒轻人面如春浅，曲转箫声并月圆。明日吴城传好事，千门谁不避芳妍。
上元夜泊舟虎丘西溪小饮沈璧甫斋中
作者：钱谦益
朝代：明
体裁：七言律诗

西丘小筑省諠阗，微雪疏帘炉火前。玉女共依方丈室，金床仍见雨花天。寒轻人面如春浅，曲转箫声并月圆。明日吴城传好事，千门谁不避芳妍。
上元夜点灯与家人小饮
作者：钱谦益
朝代：明
体裁：七言律诗

小栏曲幕自周遮，燕赏依然尽室哗。罗袖参差迎画烛，玉钗旋折避银花。灯如宿鸟枝相亚，人似游鱼影互加。闻道六街俱寂寞，凭将一笑挽年华。
上巳日即事
作者：钱谦益
朝代：明
体裁：七言律诗

烟霭空濛历翠微，春郊上巳澹芳菲。韨除正爱清流好，沾湿何妨急雨飞。新柳碧堪浮酒面，小桃红欲上人衣。秉简士女看相谑，芍药争教折赠归。
上牧斋先生卢世㴶
作者：钱谦益
朝代：明
体裁：古风

平生一寸心，结托数番纸。梦想凡几年，今日奉絇履。摄衽聆微言，彻骨透脑髓。方知有身世，方知有经史。旷观古及今，怀抱尽于此。先生救世手，渊渊饶内美。伊吕伯仲閒，名位偶然耳。从不受人誉，何乃来人毁。谗夫即高张，焉能乱天纪。风雨动鱼龙，仁义动君子。
上茂苑相公二首·其一
作者：钱谦益
朝代：明
体裁：七言律诗

讲席延登入禁闱，主恩旋许遂初衣。云还碧落原无意，鹤向青霄岂倦飞。竹下清斋馀鸟施，花閒小院与僧归。天庭黄色仍如许，知是先生战胜肥。
上茂苑相公二首·其二
作者：钱谦益
朝代：明
体裁：七言律诗

也知脱屣一官无，每为忧时或叹吁。屋栋岂应劳我祝，床棱宁患少人模。片茅盖顶真堪老，两膝随身不要扶。竺坞虞山过云处，敕教双鹤递相呼。
下黄山留宿故方给事方石书馆题壁兼怀孟阳
作者：钱谦益
朝代：明
体裁：七言律诗

春盘剪韭夜留宾，高馆明灯笑语亲。左掖鸡栖传奏牍，中堂鵩止见承尘。老成春后孤花少，朋旧秋来宿草频。尚有故人头白尽，为言玆会重伤神。
与姚将军茂之话旧有赠
作者：钱谦益
朝代：明
体裁：七言律诗

故国青齐赐履遥，东平遗垒荻萧萧。海云尚起田横岛，漳水仍流豫让桥。剑去冲星黄石在，歌沉漏月白虹骄。知君未忘闻鸡约，髀肉如今消未消。
与顾秀才饮酒作
作者：钱谦益
朝代：明
体裁：七言律诗

无花颇恨司花神，有酒偏宜冲酒人。但看当筵浮大白，何愁后閤走穷宾。桑閒布谷催耕急，树上提壶劝饮频。我老君贫何所作，商量同占醉乡民。
丙子中春日茂苑相公谢政遄归招邀燕赏余与其仲启美张异度徐九一刘渔仲追陪信宿游虎丘支硎诸山记事四首·其二
作者：钱谦益
朝代：明
体裁：七言律诗

短簿祠前花正殷，相看心在水云閒。莲宫载酒仍招隐，竹院逢僧又得閒。虫鹤变馀存白社，劫灰飞尽表青山。公言子厚多题句，一笑何当涴藓斑。
丙子中春日茂苑相公谢政遄归招邀燕赏余与其仲启美张异度徐九一刘渔仲追陪信宿游虎丘支硎诸山记事四首·其四
作者：钱谦益
朝代：明
体裁：七言律诗

卅年游迹花山寺，矍圃观人尽可怜。失马因缘双鬓外，亡羊岐路一灯前。青松旋觉龙鳞长，白石还惊鸟道连。昏黑蓝舆重回首，藤萝新月近诸天。